qundao/data-zh-poetry huggingface dataset:
谢布衣榛
作者：严遂成
朝代：清

重茵翠罽上灯时，爱客梁园酒满池。紫拨叱骄磨勒健，争如一阕竹枝词。卷帘微步曳明妆，回面搊弹曲十章。裂帛一声天似水，满庭月浸牡丹香。擎瓯结盒泣玫瑰，未有佳人不爱才。丁掾纵教双目眇，也驱油壁上丛台。秋到衰杨夜有霜，可哀一曲泪沾裳。他年寒食棠梨老，红雨伤春柳七郎。
谢布衣榛·其一
作者：严遂成
朝代：清

重茵翠罽上灯时，爱客梁园酒满池。紫拨叱骄磨勒健，争如一阕竹枝词。
谢布衣榛·其三
作者：严遂成
朝代：清

擎瓯结盒泣玫瑰，未有佳人不爱才。丁掾纵教双目眇，也驱油壁上丛台。
谢布衣榛·其二
作者：严遂成
朝代：清

卷帘微步曳明妆，回面搊弹曲十章。裂帛一声天似水，满庭月浸牡丹香。
谢布衣榛·其四
作者：严遂成
朝代：清

秋到衰杨夜有霜，可哀一曲泪沾裳。他年寒食棠梨老，红雨伤春柳七郎。
赵忠毅南星
作者：严遂成
朝代：清

唾骂人从戟手看，门庭高峻切云端。倨床下拜风犹古，负剑前驱胆不寒。燕赵气缘游侠重，顾厨名去党魁难。酒酣以往淋漓笔，瘦语吴歌打枣竿。
赵忠毅南星
作者：严遂成
朝代：清

澄清天下志，正色肃朝纲。半道包苴绝，三君姓氏香。京官料大计，王府注赀郎。夜窘崔呈秀，师侵谢应祥。四凶曾著论，十罪竟飞章。要地罗群丑，熏天灼巨珰。浮云身进退，阴雨国兴亡。孤立苞桑系，联翩硕果伤。私仇庭辱马，奇祸狱连汪。并劾郭嘉遇，交攻孙丕扬。放归良可已，提问又何妨。臂痛慈亲殁，肠惊少子殇。家贫无长物，戍远况殊方。赦惜生还晚，封叨谥赠光。不堪西极目，血泪洒庄浪。
起马塘隔崦树色
作者：严遂成
朝代：清

不知山起止，弥望青无际。树亦若逃名，少同而多异。微风一簸荡，海浪天吴戏。有时云欲归，万灶饙馏沸。绝壑泉收声，业阴豹虎庇。忆昔苗搆乱，中可藏兵器。行行日未晡，鼻尖森鬼气。
辰溪舟行不得见山中石色
作者：严遂成
朝代：清

五城之山石狡狯，诡装奇服纷多态。或如鸾翔或虎踞，或蔽林间如鬼魅。有时楼阁造天匠，无端车马破地械。人家竹坞森周遭，云卷烟升画图内。佳处在腹不在外，而我溪行相其背。狐裘反衣将毋同，珠藏贾胡椟出卖。咫尺千里背而驰，平生错铸兹游最。南宫赝本姑自诳，东坡袖中失东海。真人宝山空手回，眼眶负此车轮大。
过符离读张忠献公传书后
作者：严遂成
朝代：清

北使来朝辄问安，隐然敌国胆先寒。十年作相迟秦桧，万里长城坏曲端。采石一舟风浪大，富平五路战场宽。传中功过如何序，为有南轩下笔难。
送范容安之南粤
作者：严遂成
朝代：清

峤南人说好风光，粉蝶如钱扑帽箱。月上潮声喧玳瑁，雨晴野色润桄榔。吟筵拦入香山社，归橐知盈陆贾装。安得抽帆同到岸，翠微深筑读书庄。
送陆生惠南归独山
作者：严遂成
朝代：清

蓝谢冰生怵我先，消寒小住九龙泉。平时守默若萧哑，忽地放狂如柳癫。土塞孟门成底事，薪填瓠子待何年。子规劝汝遄归去，趁及荼蘼酿酒天。
邱文庄浚
作者：严遂成
朝代：清

少孤借书走百里，右目失明读未已。厅事旋马遗古风，禁涩体者文家宗。亦复慷慨陈利弊，何乃褊衷负盛气。阴阳燮理中书堂，反唇而惎冠投地。手挥院判布鹰犬，面折台臣视奴隶。白沙抑去齮王公，是皆国家栋梁器。宋儒论古无完人，公独以意为屈伸。当夫金源势全盛，宗弼宗望皆名臣。大河以北山四塞，谁能逾越兵如神。黄龙痛饮诚不易，西夏情形则大异。龙图老子万甲兵，坐以生事悖清议。桧也国贼屠忠良，归功再造心病狂。人言卢杞定不信，诏书可以褒五郎。呜呼纲沦目聩义翻覆，西山之书安用补，司马之鉴安用续。
邹忠介无标
作者：严遂成
朝代：清

夺情疏上母丧终，晚节登朝辙不同。卓绝原为少年事，护持绰有大臣风。一途首善弦歌外，六载都匀木石中。讲学宋亡言已甚，可堪妖贼比山东。
郢国公冯国胜
作者：严遂成
朝代：清

求珠纳哈出之妻，私匿驼马金山西。细故失意祸奄至，诸子不封竟不嗣。黑气满室非吉徵，春秋渐高渐猜贰。独不念龙盘虎踞金陵图，拔为根本帝王都。阿兄挽辂汉刘敬，可以论功赎罪无。
郭参政绪
作者：严遂成
朝代：清

大军舍金齿，单骑抵南甸。峻险不可登，斩棘绳鱼贯。土官象舆迎，毒雾中胡旋。擐甲环数重，从行者肉颤。传檄渡金沙，革心革其面。侵地既以归，降人亦以献。冒死成奇功，功奇在不战。易代始行赏，级一俸加半。雨露良已赊，劳臣性命贱。
醉风汉郭德成
作者：严遂成
朝代：清

巩昌侯封予世券，骁骑舍人醉风汉。因缘女弟宁王妃，胡然剃发衣僧衣。百罂金币劳赐厚，侍宴后庭冠脱首。不事事乃无职守，时复中之饮醇酒。人生适意多得钱，唱佛不已祈神仙。后党祸起率连坐，此老闭门足高卧。
重阳庵宋理宗酒瓮
作者：严遂成
朝代：清

穆陵鬼恸冬青树，荒庵犹记嘉熙事。丁当阎马承并恩，经界推排榷场置。芙蓉阁绕亭香兰，绳缦骰钱关扑戏。吴山九日报花开，法酒如池压担来。舞罢彩云高处望，银山十二候潮回。鱼皮列甲长江岸，荆鄂烽烟眼零乱。纳币称臣以捷闻，夜漏沉沉正欢宴。万枝银烛暖烘云，白雁声寒落天半。一传再传器不守，海陵鱼腹逋逃薮。伤心帝魄醉穹庐，竟作高车月氐首。空贻一瓮宝龛僧，古意摩挲款识仍。劫火真珈烧不尽，阴房伴照铁灯檠。
金山
作者：严遂成
朝代：清

江自西来万里强，横当一柱屹中央。生犀不敢燃温峤，古锁谁能引李阳。楼势鳌浮趋海近，山根剑削倚天长。老僧见惯风波恶，钟鼓闲宵礼法王。
金御史声
作者：严遂成
朝代：清

六岭空提一旅兵，迎降间道夜翻城。笑他生祭王炎午，不及参军不独生。
钟左丞同郭主事循杨忠怀源
作者：严遂成
朝代：清

廷前封巨梃，驿后覆寒芦，立而射之伤其颅。颅伤淋漓血被面，非君好杀臣好谏。臣法法屡变，万死臣亦无馀憾，但愿臣言后不验。
铁尚书铉
作者：严遂成
朝代：清

百万旌旗一夜摧，金陵王气渐寒灰。天留铁汉居中坐，手挽燕军向北回。雷电直教平地起，鱼龙不敢上城来。全齐无恙屯淮去，南望遗民哭草莱。
长城岭
作者：严遂成
朝代：清

太行从西来，一折亘南朔。龙脊长蜿蜒，天堑划地轴。三关尾龙泉，压五台山麓。晋所据者高，胜势瓴建屋。东瞰幽燕东，万象皆俯伏。有城跨两戒，左右归掌握。敌楼高崔嵬，云中大旗卓。西向莽周原，退即堕坑谷。直下二十里，里里八九曲。中休喘小憩，僧寺縇丹艧。幽森老树精，甲缩霜皮绿。近关岈然洼，磊砢石聚族。双壁削剑刃，一门阙荀角。中通洞逼仄，人入蛇之腹。万古本无路，巨灵以蹠㩧。道很关转严，锁钥攻守局。乘兴昔巡幸，曾费斧斤斫。盘蹬甃纳级，累累就崩驳。雉堞亦半隳，我昔议与筑。兴筑良独难，源泉涌万斛。汇以众山力，辊雷震彯觷。顷刻乱纵横，虎蹲羊抵触。安得役五丁，神通变平陆。车亦不必悬，马亦不必束。天险今可忘，行歌听樵牧。
闻墨庄主人吹笛
作者：严遂成
朝代：清

一声入破决云层，萧寺关愁寄老僧。彷佛秦淮人定后，月明如水满船灯。
闻香霞客保阳却寄
作者：严遂成
朝代：清

秦关落叶最飘零，一片离声不可听。雁断清霜瓠子渎，莲沉细雨锦帆泾。缘何未老偏多病，赖是无官得独醒。今夜月明吾入梦，瑶琴理罢水哉亭。
阮怀宁大铖
作者：严遂成
朝代：清

首上百官图，义儿下拜雌雄狐。继上合算疏，鼠窜两端为黠奴。奴两端窜黠于鼠，复畏东林如猛虎。虎从风，云从龙，龙兴狐鼠空其丛。禁锢沉沉十七载，辇金湔濯无成功。急思边才自表见，纳交游侠弹长剑。天赐一船名大愿，闻道甲申三月变。机关可转策可献，东南一角皇都建。拥戴阴通马凤阳，一奇货也居福王。下流地岂唐灵武，伪种人非夏少康。公等自图富贵耳，何心庙佑关存亡。妖书移宫及梃击，借以报复掺乾纲。立甫逾月其名荐，诏呼冠带趣上殿。三要两合十四隙，姑妄言之未尽善。第一义先翻逆案，四十三参十八罗汉，一网打入妖僧传。复社门户靡孑遗，要典重刊铨政乱。都督满街走，职方贱如狗。谐价西园钱入手，君渔于色湎于酒。宫女三千歌舞酣，叛藩十万貔貅吼。吴绫夜画乌丝栏，量江那管钓鱼船。守城渠答春灯谜，对敌军书燕子笺。燕子飞飞止谁屋，春灯无光暗玉烛。可怜一载小朝廷，空传南部烟花录。
陈友谅
作者：严遂成
朝代：清

渔家子，起沔阳，夥颐沉沉称汉王。橹箱连锁棚走马，乘潮东向吞天下。奈何雁汊烧羊反间行，坏汝万里之长城。铁挝击碎寿辉首，义帝沉江战且走。饿鸮一声摩天风，目睛突出箭血红。相士贵墓术不验，沙岸雨立朝班空。虎斗龙争几朝暮，若翁业渔尚如故。不识门前拥彗迎，不逢俎上分羹怒。呜呼载尸安用镂金床，比之溺器七宝装，龙凤鞍帕真珠光。刘鋹孟昶汰已甚，与乱同事罔不亡。
陈将军第
作者：严遂成
朝代：清

身兼数器贡明廷，老妪生儿亦宁馨。上马邹枚能杀贼，闭门绛灌竟通经。燕云重镇催头白，吴楚名山熨眼青。叹息故人零落尽，天风莫撼海涛亭。
陈总督奇瑜
作者：严遂成
朝代：清

四面山围一隙存，火攻石垒了残魂。忽怜阱虎能摇尾，如惜园葵不拔根。毋为所愚常自裕，得行其诈顾君恩。翻言抚局轻挠败，嫁祸旁人入狱门。车箱一溃蔓难图，从此骎骎薄闹都。何忍至尊忧社稷，试看新鬼没头颅。弓刀岂是归农器，粮糗先抽溢池租。失计他年还梦卜，南阳龙种入闽无。
陈总督奇瑜·其一
作者：严遂成
朝代：清

四面山围一隙存，火攻石垒了残魂。忽怜阱虎能摇尾，如惜园葵不拔根。毋为所愚常自裕，得行其诈顾君恩。翻言抚局轻挠败，嫁祸旁人入狱门。
陈总督奇瑜·其二
作者：严遂成
朝代：清

车箱一溃蔓难图，从此骎骎薄闹都。何忍至尊忧社稷，试看新鬼没头颅。弓刀岂是归农器，粮糗先抽溢池租。失计他年还梦卜，南阳龙种入闽无。
陈恭政观
作者：严遂成
朝代：清

王猛以虱扪，钟山龙虎蹲。拭论作赋屡称旨，死何妻子不自存。记得参藩于秦作秦相，口不能言矿金状。
陶学士安詹学士同
作者：严遂成
朝代：清

礼议郊庙删律令，日历编成辑宝训。一长于易一春秋，各以文章佐景运。叔孙绵蕞何匆匆，视二公者将毋同。同是故元所弃士，几抱遗经草泽死。相见恨晚李耆儒，理得嫁衣就木芙。
靖南侯黄得功
作者：严遂成
朝代：清

十二持刀斩贼首，白金奉母儿偿酒。转战生擒三鹞归，分镇卢州划疆守。土桥伏起兵未交，踣腾他骑驰风飙。反斗直前挟其槊，颓垣跃入虎怒哮。追者辟易乃脱兔，飞章曲直中朝诉。千金为赗何足多，度外置之以国故。师回铜陵驾小舟，葛衣络臂箭伤喉。白龙鱼眼一奇货，田雄挟作归命侯。事不可为剌吭死，手腕血溅长江水。风涛夜作鬼雄呼，酒气鞭声黄闯子。
靖远伯王骥
作者：严遂成
朝代：清

鱼儿海后麓川行，力替权珰主用兵。鸱嚇但能欺蒋贵，凤鸣谁得禁詹英。綵缯舁去恩何滥，蟒绣衣来宠可惊。复辟功名人所讳，讼言臣子入南城。战获金牌又虎符，南征未许者蓝和。桥浮栅外元凶逸，疏置筒中间道过。败掩为功唐李宓，老当益壮赵廉颇。江枯石烂无人渡，渔户星星鬼火多。
靖远伯王骥·其一
作者：严遂成
朝代：清
体裁：七言律诗

鱼儿海后麓川行，力替权珰主用兵。鸱吓但能欺蒋贵，凤鸣谁得禁詹英。綵缯舁去恩何滥，蟒绣衣来宠可惊。复辟功名人所讳，讼言臣子入南城。
靖远伯王骥·其一
作者：严遂成
朝代：清

鱼儿海后麓川行，力替权珰主用兵。鸱嚇但能欺蒋贵，凤鸣谁得禁詹英。綵缯舁去恩何滥，蟒绣衣来宠可惊。复辟功名人所讳，讼言臣子入南城。
靖远伯王骥·其二
作者：严遂成
朝代：清

战获金牌又虎符，南征未许者蓝和。桥浮栅外元凶逸，疏置筒中间道过。败掩为功唐李宓，老当益壮赵廉颇。江枯石烂无人渡，渔户星星鬼火多。
静诚先生陈遇
作者：严遂成
朝代：清

南阳诸葛庐，帝三幸其居。卫士十人护肩舆，赐金赐帛赐绮衣。帷幄计秘参刘基，功主于内不外施。官其身而辞，官其子而辞，卒成其高病告归。生赐坐近华盖殿，死赐葬近鸡鸣祠。神龙见首不见尾，清泉白石无磷淄。君不见严陵钓台高位置，赤伏符事非吾事。又不见衡山山人衣衣白，宰相味夺神仙骨。途分晦显臣不臣，静诚先生兼之于一身。
韩国公李善长
作者：严遂成
朝代：清

韩国公，萧何主守高于血汗功，谁连染之胡惟庸。惟庸弟之亲，可以赎其兄之身。何至杀及七十人，狱辞传著真不真。呜呼王虞部疏抗声读，一字一痛哭。开国元勋传，变为奸党录。人言汉高心肠薄，不闻并赤萧何族。
韩林儿
作者：严遂成
朝代：清

韩林儿，或云李氏子，弥勒佛生山童死。黑牛白马巾红巾，青巾香巾随后尘。徽宗八世国号宋，正朔家家奉龙凤。瓜步舟覆儿可怜，明年始称吴元年。
顾尚书璘
作者：严遂成
朝代：清

息园归老爱游仙，三后金陵与拍肩。枉骑直趋何点寺，俯身旋上郭翻船。十人治具无虚日，一曲歌郎正少年。有弟隔墙呼不到，寒松深覆小楼烟。
顾端文宪成
作者：严遂成
朝代：清

皇子并日封，抗疏矢蹇谔。江陵病祷祀，手取署名削。秉铨时牴牾，相权为旁落。放逐名益高，东南司木铎。龟山葺旧院，六经下注脚。文清我所师，暨关濂闽洛。闻风率响应，讲席大张拓。赴会棹小舟，歌诗听条约。亦有好事者，附丽意浮薄。指斥时政非，裁量人物各。淮抚通波论，贻书入台阁。传刻邸杪中，此著铸大错。古训戒出位，守身要束缚。遂以资口实，抨击相继作。株连逮三案，毒焰一网煿。天鉴录东林，朋党其名恶。在野清义亡，在朝元气索。后学游泾阳，瓣香缅如昨。林栖四十载，寻孔颜之乐。遥遥溯渊源，惠泉流未涸。
顾钱塘德辉
作者：严遂成
朝代：清

如来金粟是前身，水木清华结净因。武略将军飞骑尉，头衔太苦草堂人。觞政横流翠竹间，婆娑乐部落花斑。兰亭清隘西园丽，雅集终应让玉山。芙蓉四面岸为城，一碧天光夜月明。忽地水禽烟浦外，榜歌惊起小琼英。枇杷雪罩桂天香，棋子丁丁落满堂。轧得凤头琴未了，蟠桃手夺紫丝囊。白云如海草连陉，断发犹携翡翠屏。可似朝云能入道，从君日诵大乘经。美人宾客半黄蒿，书画船无桨可操。山色湖光收不去，独披僧帽过临濠。
顾钱塘德辉·其一
作者：严遂成
朝代：清

如来金粟是前身，水木清华结净因。武略将军飞骑尉，头衔太苦草堂人。
顾钱塘德辉·其三
作者：严遂成
朝代：清

芙蓉四面岸为城，一碧天光夜月明。忽地水禽烟浦外，榜歌惊起小琼英。
顾钱塘德辉·其二
作者：严遂成
朝代：清

觞政横流翠竹间，婆娑乐部落花斑。兰亭清隘西园丽，雅集终应让玉山。
顾钱塘德辉·其五
作者：严遂成
朝代：清

白云如海草连陉，断发犹携翡翠屏。可似朝云能入道，从君日诵大乘经。
顾钱塘德辉·其六
作者：严遂成
朝代：清

美人宾客半黄蒿，书画船无桨可操。山色湖光收不去，独披僧帽过临濠。
顾钱塘德辉·其四
作者：严遂成
朝代：清

枇杷雪罩桂天香，棋子丁丁落满堂。轧得凤头琴未了，蟠桃手夺紫丝囊。
颖桥吊李元礼墓
作者：严遂成
朝代：清
体裁：七言律诗

碧血千年化水滨，回天力尽遂亡身。知临虎穴撄常侍，忍仆龙门负党人。覆辙可堪寻白马，祸胎竟至酿黄巾。东林亦遘同文狱，汉碣摩挲重怆神。
题临城公廨壁
作者：严遂成
朝代：清

车马所不到，山墙带女萝。逼城河力大，吊古鬼雄多。吏向雅前散，官于枕上过。爽亭碑尚在，剔藓一摩挲。
题介白亭
作者：严遂成
朝代：清

绕亭三面水如烟，好是霏微酿雨天。满袖蘋香将不去，夜凉输与鹭鸶眠。
题冯青岳月夜游黄鹤楼图
作者：严遂成
朝代：清

武昌佳哉郁葱葱，层楼绀碧摇飞空。稽天倒浸如圭月，水妃捧出蟾蜍宫。寒声惨澹散鸦雀，皓魄照耀惊鱼龙。冯君扁舟来何从，乃在云气虚无中。南望苍梧东赤壁，昔人羽化泠泠风。烂醉不死惟李白，上天下天鹤一只。
题卢忠烈公祠为杰夫明府
作者：严遂成
朝代：清
体裁：古风

公生历劫丁龙汉，白晰而文手搏战。少负殊力抱大志，酒酣常读张岳传。天雄备军杀贼多，大砺遮住燕山河。旋镇郧襄期尽贼，拘阂其奈中枢何。君不见车箱峡溃谷城火，前后庸臣受贼侮。系之以舌不以手，亦不主剿专主抚。胡然下诏徵勤王，移督用违其所长。我朝龙兴膺帝箓，仁义之师来堂堂。以众克寡小逆大，遂获死所于贾庄。麻衣血裹镞一斗，地掘故剑青燐光。呜呼丽牲之碑孙述祖，国论回遹臣心苦。榜掠对簿词不易，验视经句肉已腐。食庙应配唐睢阳，问年恰符宋忠武。
题卢忠烈公祠为杰夫明府
作者：严遂成
朝代：清

公生历劫丁龙汉，白晰而文手搏战。少负殊力抱大志，酒酣常读张岳传。天雄备军杀贼多，大砺遮住燕山河。旋镇郧襄期尽贼，拘阂其奈中枢何。君不见车箱峡溃谷城火，前后庸臣受贼侮。系之以舌不以手，亦不主剿专主抚。胡然下诏徵勤王，移督用违其所长。我朝龙兴膺帝箓，仁义之师来堂堂。以众克寡小逆大，遂获死所于贾庄。麻衣血裹镞一斗，地掘故剑青燐光。鸣呼丽牲之碑孙述祖，国论回遹臣心苦。榜掠对簿词不易，验视经句肉已腐。食庙应配唐睢阳，问年恰符宋忠武。
题卢雅雨观察出塞集
作者：严遂成
朝代：清

三年万里一身游，莽莽高台塞草秋。旗影晓翻红日冻，笳声夜裂黑雕愁。索舲虚警防边骑，裙屐清吟对楚囚。回首那堪明月梦，二分依旧照扬州。
题家刑部公所遗双龙图
作者：严遂成
朝代：清

六鳌镜没三山立，风吹舶趠天吴泣。两两屏障星模糊，逼视双龙墨痕湿。刑部家亡胜国秋，百年彝器有谁收。兵火摧残盗胠箧，舟移壑徙水东流。此图不信有还理，龙之为灵昭昭矣。画师画龙通龙语，龙乎龙乎奈何许。人间好赝无真龙，龙今下天天朦朦。不如画上僧繇壁，待汝飞鸣雷雨夕。
题小南轩壁
作者：严遂成
朝代：清

三面开窗不向西，半弓割取作花畦。晓来一雨活新竹，便有水虫清夜啼。
题怨绮录和商宝意太史
作者：严遂成
朝代：清

采莲巷口人如玉，照耀红栏三百六。芳信初将豆蔻舍，幽情未许鸳鸯宿。婀娜腰围杨柳斜，袖尖微露牡丹芽。侯家浪设生丝帐，帝里轻推杂宝车。画船载上澄江水，小字秋霞唤新起。无可头忆饼师，且教捧手充灯婢。病榻呻吟怨寂寥，夤缘茗具可怜宵。据经曾说鸧鹒膳，放瓮偏腾鹦鹉谣。堤防不料桃花斧，手捉迷藏力孔武。乡人温柔睡正圆，咆啸跃出胭脂虎。铁骑冲阑玉树歌，羽衣打破渔阳鼓。隔河消息逗谁家，别去红墙万里遐。双鞬应佩许虞侯，灵药难求古押衙。二十六年他胙祭，灵犀两地遥相寄。依稀旧物认香囊，宛转遗言剪丫髻。吁嗟乎世间薄命钟美人，处处风波妒妇津。喧呼不怕逢狂鬼，绰约生憎诵洛神。宁知四海皆臣妾，销金众口空嚅嗫。毒醪定要赐金瓶，休敕姑容卖皂荚。
题恽薵平画秋荷
作者：严遂成
朝代：清

残红败绿化为烟，一柱亭亭立鹭拳。三十六陂秋水梦，恍疑撑出撅头船。
题桃源图
作者：严遂成
朝代：清

师来先生生清门，胜国遗老中丞孙。灵宝夙经龙汉劫，义熙私记柴桑村。问问庵中门两版，白云留住心难转。生涯三绝画书诗，踏破当时铁门限。流传一幅《桃源图》，茅屋禾田路超远。汉魏茫茫那可追，依稀犹认秦鸡犬。想其下笔寓深意，剩水残山到双眼。洞口扁舟归去来，猿啼鹤怨吾知免。吁嗟乎！平原花木摧为薪，葛帔流离感路人。茂先机杼魏公笏，长埋黑土生丹磷。此本弆藏幸无恙，后贤购以双乌银。浴手令我肃展视，如获剑履思先民。夜深风雨起寒籁，墨痕中湿西台泪。
题耕岩草堂图为沈樗崖山人
作者：严遂成
朝代：清

河边石人眼一只，翟泉鹅二苍白色。剿饷练饷名无实，六隅四正空豢贼。墨缞据坐中枢堂，三疏抗论直臣直，帝阍沉沉日月黑。鼎湖大去庙祏空，一马渡江鱼非龙。春灯蟋蟀狮子赚，持此筹国何从容。汉起黄巾赦钩党，小朝廷反张罗网。网尽东林复社人，报复私仇忘板荡。但见苍鹰击殿飞，谁防铁骑横江上。耕岩名在刊章中，弋者何篡冥冥鸿。破家无事容张俭，亡命幡然窜蔡邕。金华山深瑶草秀，有流可枕石可漱。乱定草堂归去来，白发如新面已绉。彭泽松菊认宋遗，武陵衣冠袭秦旧。文孙墨妙绘作图，展卷一片烟模糊。君不见洛阳铜驼卧荆棘，玉津金谷青芜国。此堂独作鲁灵光，不受昆明劫灰蚀。他年宛水去扬船，门巷依稀梦饱经。其旁定种冬青树，其下应修野史亭。
马文毅公汇草辩疑书后
作者：严遂成
朝代：清

入狱集少陵，手书诗二百。从容赴柴市，千秋吊信国。马公旷代起，蒙难究心画。疑辩信乃坚，守臣当死职。引脰绝粒时，荟萃十二册。异同析秋毫，一字一笺释。侍姬亦妩媚，楷法泪痕积。阖门无吹火，磷青鬼其宅。遗书谁护持，装池述祖德。幽囚缅四载，展卷我心恻。此笔如卓笏，生击朱泚贼。此墨尚流血，湿溅嵇绍轼。同时范忠贞，淋漓炭画壁。闽粤遥相望，对勒平原石。
高太史启
作者：严遂成
朝代：清

西园明月隔花薰，北郭才名易上闻。闭口莫言温室树，金鸡不赦上梁文。
高忠宪攀龙
作者：严遂成
朝代：清

衣冠具饮入池沉，缇骑无劳再枉临。党锢渐看空北部，讲坛可惜废东林。属镂有受鸱夸赐，香草如闻楚些吟。得力一生唯此处，荧灯照见大臣心。
高梁洞上滩
作者：严遂成
朝代：清

万山建瓴水，直下势悬溜。而故屈折之，拗怒毒愈厚。呀然立洞门，夹东气不透。穿罅鸱鸣箭，殷空牛吼柩。涛舂堆叠雪，漩撇蹴众绉。船尾如曳龟，船头仰舒咮。铿然不受篙，支左先诎右。中心起镡锷，大声呼疾救。跳珠湿满身，手与霹雳斗。负索腰环环，邪许声应候。朱鹢防退飞，吴象忌反走。蚁旋磨出险，喃喃口诅咒。不敢问前滩，惫矣矧多又。
鸬鹚滩
作者：严遂成
朝代：清

钧台倒影镜空明，犹记弯环七里程。一夜鸬鹚滩上泊，晓烟啼彻画眉声。
黄侍中观
作者：严遂成
朝代：清

龙头觺觺鼎一足，左班文臣罪名六。泣拜亲墓悬为图，忠孝者妻给象奴。奴索钗钏意在酒，绐之使出挈家走。淮清桥下水阴阴，呕血于石成观音。何乃愁惨状，舁至夫祠屹相向。魂兮魂兮罗刹矶，江豚拜浪鱼腹肥，亦有血痕红裹旧朝衣。
黄进士淳耀
作者：严遂成
朝代：清

僧舍淋漓索笔时，官虽未服死何辞。对床弟亦同归去，不向西山饭伯夷。
齐尚书泰黄学士子澄
作者：严遂成
朝代：清

龙虎山高北燕翔，兵声藉口罪齐黄。忍因发难诛晁错，恃以成功相李纲。一死报君犹气节，两人误国共文章。金川门启宫中火，漫指西南路渺茫。
龙泉关
作者：严遂成
朝代：清
体裁：五言律诗

燕晋分疆处，雄关控上游。地寒峰障日，天近鹗横秋。虎护千年树，人披六月裘。夜来风不止，严鼓出谯楼。
七夕二首
作者：严金清
朝代：清

天上佳期夜未阑，故园秋到井梧寒。红楼思妇天涯客，一样银河两地看。把酒凭栏风露清，银河今夕倍分明。无端佳话传千古，惹起人间儿女情。
七夕二首·其一
作者：严金清
朝代：清

天上佳期夜未阑，故园秋到井梧寒。红楼思妇天涯客，一样银河两地看。
七夕二首·其二
作者：严金清
朝代：清

把酒凭栏风露清，银河今夕倍分明。无端佳话传千古，惹起人间儿女情。
三月二十九日偕徐汉卿、易念堂、刘伯蒪、陈晴陔诸大令，黄庆生副戎，策马出城二十里，游葡萄沟。其地山环水抱，柳暗花明。葡萄尤为其土产，蔓生陇畔，十余里无隙地，同人登农家小楼茶话眺览至足乐也。归而赋之二首
作者：严金清
朝代：清

相约春游同出城，驱车浅草马蹄轻。花迎远客都含笑，犬吠生人不住声。桑柘半村阴未密，葡萄十里蔓交横。小楼也适登临兴，山色溪光照眼明。书剑风尘岁月多，还乡何处借明驼。纵非韩范知忧国，未习孙吴愿荷戈。花半开时人欲笑，月初圆似镜新磨。昨宵犹得江湖梦，击楫临风发浩歌。
三月二十九日偕徐汉卿、易念堂、刘伯蒪、陈晴陔诸大令，黄庆生副戎，策马出城二十里，游葡萄沟。其地山环水抱，柳暗花明。葡萄尤为其土产，蔓生陇畔，十余里无隙地，同人登农家小楼茶话眺览至足乐也。归而赋之二首·其二
作者：严金清
朝代：清

书剑风尘岁月多，还乡何处借明驼。纵非韩范知忧国，未习孙吴愿荷戈。花半开时人欲笑，月初圆似镜新磨。昨宵犹得江湖梦，击楫临风发浩歌。
为秦衡荪题山水小幅
作者：严金清
朝代：清

云起看还住，波平不觉流。山亭低似笠，水屋小于舟。林树苍茫暮，人烟惨淡秋。夕阳风定后，渔唱远悠悠。
书檠
作者：严金清
朝代：清

对此知书味，挑来比月明。凭伊留一点，伴我到三更。棋响花争落，诗成影自清。萧斋人寂寂，掩卷听虫声。
今年买得盆花喜而有作
作者：严金清
朝代：清

边城寥落意迟回，怕听斜阳画角哀。美酒能催豪兴起，名花相对笑颜开。雨余新麦连畦润，风定闲云近郭来。漫道我家无旧业，富春垂钓有高台。
偃师道中
作者：严金清
朝代：清

雨留茅店宿，晴渡太行西。暮霭连村落，浮泥滑马蹄。开窑新土屋，塌岸古河堤。客路行人少，千山尚鼓鼙。
出都留别同人
作者：严金清
朝代：清

回望都门曙色新，关山逦递入西秦。纵横辙迹迷官道，羞涩行囊伴客身。旅枕尚余乡国梦，征衫还带帝京尘。春明此别何年到，旧雨多情握手频。
函谷关
作者：严金清
朝代：清

万里西来快壮游，关前紫气尚盈眸。曾闻老子骑牛过，谁识田文策马忧。形势全收天下险，兴亡不尽古今愁。黄河日暮奔涛急，画角声声动戍楼。
华山
作者：严金清
朝代：清

万里遨游不计程，长亭柳色系离情。一鞭斜月华阴道，贪看名山缓缓行。
卖花声
作者：严金清
朝代：清

秋老画图中，木落山空。满林黄叶打头风。鸿雁不来江水冷，寂寞渔翁。莫辨岸西东，桥板能通。荒凉斜日渡前红。别浦归舟齐晒网，暮色烟笼。
南浦
作者：严金清
朝代：清

绿树正阴浓，鸟啼来、恰是烟村破晓。新雨洗林峦，花落去、还剩残红难扫。野桥断浦，堤边闲系扁舟小。回首春归曾未久，依旧天涯芳草。云开露出青山，水迢迢、楚尾吴头不了。游倦意阑珊，江乡路、犹忆哪时能到。余情渺渺，辞荣高蹈如今悄。举世豪华名利客，输与渔樵多少。
和午庄方伯七夕原韵
作者：严金清
朝代：清

佳节无端动旅愁，明河遥看渡牵牛。九州儿女穿针夜，四海词人折桂秋。郢曲喧传绝域外，凯歌听唱大刀头。时平不废防边略，铁笛寒声隐戍楼。
和念堂夜坐韵
作者：严金清
朝代：清

市声隐隐散纷哤，新月如歌上小窗。孤雁静听声易断，一灯相对影成双。红移芍药供书案，香压葡萄入酒缸。莫笑颓唐征士老，尚余热血满胸腔。
和念堂大令述怀原韵四首
作者：严金清
朝代：清

到处登临寄啸歌，如君怀抱世无多。偶因时事愁无那，每为苍生唤奈何。心羡闲云浮碧落，身思孤艇入烟波。遐荒也荷春风力，一例吹嘘万物和。仗剑一身辞白屋，乘槎万里溯黄河。频年行役劳车马，到处登临寄啸歌。筹笔会当书露布，囊钱终得买渔蓑。嗟余苏季貂裘蔽，毕竟阴符未揣摩。情怀潦草奈愁何，司马青衫别泪多。千古江山才子笔，一溪烟雨老渔蓑。甘心闲散忧纾虑，到处登临寄啸歌。有美村泉留后约，乾坤犹未息干戈。上巳花朝塞外过，一年好景又蹉跎。远游不让秋槎使，旧事真成春梦婆。天末怀人音信少，酒边得句性灵多。近来倍觉增豪兴，到处登临寄啸歌。
和念堂大令述怀原韵四首·其一
作者：严金清
朝代：清

到处登临寄啸歌，如君怀抱世无多。偶因时事愁无那，每为苍生唤奈何。心羡闲云浮碧落，身思孤艇入烟波。遐荒也荷春风力，一例吹嘘万物和。
和念堂大令述怀原韵四首·其三
作者：严金清
朝代：清

情怀潦草奈愁何，司马青衫别泪多。千古江山才子笔，一溪烟雨老渔蓑。甘心闲散忧纾虑，到处登临寄啸歌。有美村泉留后约，乾坤犹未息干戈。
和念堂大令述怀原韵四首·其二
作者：严金清
朝代：清

仗剑一身辞白屋，乘槎万里溯黄河。频年行役劳车马，到处登临寄啸歌。筹笔会当书露布，囊钱终得买渔蓑。嗟余苏季貂裘蔽，毕竟阴符未揣摩。
和念堂大令述怀原韵四首·其四
作者：严金清
朝代：清

上巳花朝塞外过，一年好景又蹉跎。远游不让秋槎使，旧事真成春梦婆。天末怀人音信少，酒边得句性灵多。近来倍觉增豪兴，到处登临寄啸歌。
和念堂库车道中韵二首
作者：严金清
朝代：清

身经百炼志弥坚，双鬓飘蓬万里天。铁马嘶残关山月，寒鸡啼破晓村烟。何时闽峤消兵器，极目京华指斗躔。料得池塘春草歇，青青荷叶已如钱。瞳瞳纯色上朝阳，睡起清风拂面凉。不怪桃园迷钓叟，何妨蝶梦幻蒙庄。葡萄叶似莼丝绿，苜蓿花如菊蕊黄。他日渔樵携手去，荒郊夜雨话联床。
和念堂库车道中韵二首·其一
作者：严金清
朝代：清

身经百炼志弥坚，双鬓飘蓬万里天。铁马嘶残关山月，寒鸡啼破晓村烟。何时闽峤消兵器，极目京华指斗躔。料得池塘春草歇，青青荷叶已如钱。
和念堂库车道中韵二首·其二
作者：严金清
朝代：清

瞳瞳纯色上朝阳，睡起清风拂面凉。不怪桃园迷钓叟，何妨蝶梦幻蒙庄。葡萄叶似莼丝绿，苜蓿花如菊蕊黄。他日渔樵携手去，荒郊夜雨话联床。
和念堂道出清水河韵
作者：严金清
朝代：清

劳人何日整归鞭，东望乡关意怅然。雁影夜随千里月，鸡声晓残半城烟。关情红豆春迢递，回首青云思缈绵。驿路风光看不尽，小诗信手记吟笺。
和念堂阿哈巴道中韵
作者：严金清
朝代：清

极目湖天万里长，平沙大漠阵云黄。寄身浩荡无边境，凭吊苍茫古战场。马上倦来惊堕梦，花前吟罢韵含香。今年预卜村醪贱，连架葡萄压短墙。
和魏午庄方伯博格达山原韵四首
作者：严金清
朝代：清

岩壑云深古木齐，轻装策马远盘跻。三边屏障资形胜，万姓田园赖涧溪。村落鸦归疏树冷，寺楼钟动夕阳低。知求民隐非行乐，父老壶浆夹道提。万家生佛使君来，百世封疆自是开。犬吠鸡鸣今雁塞，夕阳流水古龙堆。云兴衡岳为霖雨，春渡阳关发迅雷。问俗采风兼览胜，登临好举紫霞杯。烽销边靖戍旗残，木落霜飞野色寒。万壑松风洗耳热，一潭秋水印心宽。创开郡县劳千虑，绥抚疮痍计百端。岂仅文章经国事，指挥将士惯登坛。步遍岩峦憩小亭，藤萝如户石如屏。林泉幽僻人稀到，殿宇尊严佛自灵。吟罢烟霞携满袖，笑惊苍翠落空庭。诗情更在青山外，南去征鸿望渺冥。
和魏午庄方伯博格达山原韵四首·其一
作者：严金清
朝代：清

岩壑云深古木齐，轻装策马远盘跻。三边屏障资形胜，万姓田园赖涧溪。村落鸦归疏树冷，寺楼钟动夕阳低。知求民隐非行乐，父老壶浆夹道提。
和魏午庄方伯博格达山原韵四首·其三
作者：严金清
朝代：清

烽销边靖戍旗残，木落霜飞野色寒。万壑松风洗耳热，一潭秋水印心宽。创开郡县劳千虑，绥抚疮痍计百端。岂仅文章经国事，指挥将士惯登坛。
和魏午庄方伯博格达山原韵四首·其二
作者：严金清
朝代：清

万家生佛使君来，百世封疆自是开。犬吠鸡鸣今雁塞，夕阳流水古龙堆。云兴衡岳为霖雨，春渡阳关发迅雷。问俗采风兼览胜，登临好举紫霞杯。
和魏午庄方伯博格达山原韵四首·其四
作者：严金清
朝代：清

步遍岩峦憩小亭，藤萝如户石如屏。林泉幽僻人稀到，殿宇尊严佛自灵。吟罢烟霞携满袖，笑惊苍翠落空庭。诗情更在青山外，南去征鸿望渺冥。
塞上中秋口占
作者：严金清
朝代：清

频年惯看天山月，此夕情怀却不同。秋色平分千里外，旅愁都付一杯中。客衣夜透空庭露，戍旆高翻大漠风。直欲乘槎傍牛斗，陶然长醉广寒宫。
委赴台湾绝句
作者：严金清
朝代：清

千里岩疆峙海东，将军筹策远能通。我来相度边防势，试驾轮舟胜顺风。
孟县过黄河
作者：严金清
朝代：清

边陲何日靖干戈，只为雄心任折磨。羸马轻装过孟县，斜风细雨渡黄河。旁人书剑飘零惯，商妇琵琶涕泪多。苦忆故园归未得，樽前聊许醉颜酡。
宿伏城驿
作者：严金清
朝代：清

征尘扑面马蹄轻，自出都门日日晴。志士当为知己用，奇才须要折磨成。梁园千里深闺梦，荒驿三更旅客情。薄暮马烦人亦倦，停骖茅店月初明。
库尔勒道中二首
作者：严金清
朝代：清

何必封侯拥旌旄，遨游万里亦称豪。道逢博望应相讶，身比苏卿分外劳。雪水满肥渠苜蓿，熏风四月长葡萄。边庭无事三军静，铁笛横吹寒月高。边塞四月尚棉衣，村树新阴绿渐围。雨少田园依水种，风多燕雀向檐飞。官清能使人信服，民富方为国计肥。薄暮征人何处宿，挥鞭策马趁斜晖。
库尔勒道中二首·其一
作者：严金清
朝代：清

何必封侯拥旌旄，遨游万里亦称豪。道逢博望应相讶，身比苏卿分外劳。雪水满肥渠苜蓿，熏风四月长葡萄。边庭无事三军静，铁笛横吹寒月高。
库尔勒道中二首·其二
作者：严金清
朝代：清

边塞四月尚棉衣，村树新阴绿渐围。雨少田园依水种，风多燕雀向檐飞。官清能使人信服，民富方为国计肥。薄暮征人何处宿，挥鞭策马趁斜晖。
忆江南
作者：严金清
朝代：清

咫尺画，画里似吾家。蟹舍鱼庄烟树外，片帆风送去天涯。江树酒旗斜。
抚琴有感
作者：严金清
朝代：清

闲情犹抚阳春曲，倦眼慵看日暮云。江上买鲈乡国梦，海滨驱鳄古人文。廉颇威望今谁比，汲黯锋棱久不闻。见说朝廷修治法，维新守旧界休分。
文姬归汉
作者：严金清
朝代：清

祖饯行装列万驼，临岐儿女唤如何。西来故国依稀认，北国贤王缱绻多。青史千年传韵事，红颜十载枉销磨。奸雄也许成人美，一曲胡笳百世歌。
新安道中
作者：严金清
朝代：清

频年徒碌碌，此去欲何之。见塔知城近，依山觉路欹。诗情流水外，鞭影夕阳时。戎马书生倦，长歌有所思。
早发邯郸
作者：严金清
朝代：清

斜月疏星玉漏残，平明策马过邯郸。南来故国依稀认，西去云山次第看。鸿爪已留千里迹，鸡声还带五更寒。缘何来借仙人枕，为怕深宵梦不安。
昭君出塞
作者：严金清
朝代：清

马上风云鬓上沙，满腔心事付琵琶。君前恩眷终身感，画里形模几笔差。绝域春惊胡地雪，穹庐夜梦汉宫花。中原自古和戎误，青冢荒凉对日斜。
晓行
作者：严金清
朝代：清

月落鸡声乱，灯昏客梦回。马衔金勒去，雁过玉关来。燕市渐离慨，江南庾信哀。鲸波何日静，拭目上龙堆。
暮宿柴河堡
作者：严金清
朝代：清

百里平沙路正长，斜阳衰草两茫茫。天山白积千年雪，塞柳黄经一夜霜。画角声高边月起，雕旗影乱朔风狂。倦身下马投茅店，孤枕寒灯梦故乡。
杏村绘溪山于扇头，自谓得意之作，余既赞赏，不可无诗，因题款尾
作者：严金清
朝代：清

风景溪山丽，青青草色齐。板桥春水满，村市酒帘低。游兴随时适，新诗到处题。清明三月未，花雨乱莺啼。
水调歌头
作者：严金清
朝代：清

俗尘飞难倒，万壑树参天。忽见寒林落尽，时序易推迁。可惜出山泉浊，怎知孤云野鹤，栖处独高寒。赖我无心物，伴我此身闲。携筇杖，着芒履，上峰巅。松风石径，昂首常自耸吟肩。休问世间离乱，哪记古今月日，名利两无缘。但愿得长生，不老即神仙。
洞庭阻雨
作者：严金清
朝代：清

缺月东升夜欲阑，水天空阔浩漫漫。浪鸣柁尾舟行疾，风饱帆腰客意宽。一点君山破雾出，半边湘岸倚篷看。莫云备历关山险，未必江湖枕席安。
淇县道中
作者：严金清
朝代：清

平沙极目草凄凄，东望乡关路欲迷。来日曾经沧海北，去程应指暮云西。山连函谷形多险，地近黄河势渐低。明日驱车又何处，题诗聊自记鸿泥。
清明寓火州次易念堂大令韵
作者：严金清
朝代：清

雪泥鸿爪共天涯，为遣离愁酒量加。佳节清明逢客路，故园儿女卜灯花。囊中诗满收风景，镜里颜凋感岁华。济世诸君终有策，治安应胜贾长沙。
清明集同人走马踏青火州城下
作者：严金清
朝代：清

廿年身世叹飘蓬，佳节多逢逆旅中。一夜草生寒食雨，三边春老杏花风。连畦燕麦迎人绿，异服胡姬照眼红。莫向天涯伤落寞，平原驰马气犹雄。
湘中舟行有感
作者：严金清
朝代：清

红树青山豁远眸，风帆沙鸟两悠悠。吴侬自识三湘道，楚客谁悲五岭秋。水落洞庭洲渚出，云开衡岳夕阳留。年来怕起登临感，舟过巴陵不上楼。
潼关
作者：严金清
朝代：清

严城锁钥界西东，百二秦关自古雄。一线盘旋千级蹬，宛驱车马入蚕丛。
由托克逊夜抵苏巴什沟
作者：严金清
朝代：清

柴关深锁客，野火远连天。夷险山高下，炎凉马后前。夜明车识路，水苦舌知泉。末更能忧国，筹边饷在先。
登洛阳城望中岳嵩山
作者：严金清
朝代：清

暂卸征鞍薄暮填，洛阳城郭万家烟。曾经沧海方知险，看得名山亦有缘。铁骑传边兵未息，铜驼遗巷客犹眠。酒阑欲觅还乡梦，梦到江南第二泉。
盐湖
作者：严金清
朝代：清

塞外天生美利多，民无淡食幸如何。一湖斥卤光凝雪，廿里圆环水不波。榷税应知鹾有法，场官未设政非苛。群驴日暮输囊橐，更听巴郎屑屑歌。
秋日即事五首
作者：严金清
朝代：清

十年戎马戍天山，笑看吴钩虏血殷。昨夜西风茅屋里，梦中犹自唱刀环。壮不如人老更狂，穷通与我两相忘。晚凉绿树蝉声闹，徙倚柴门看夕阳。新凉妆罢觉衣轻，更喜庭前竹榻横。漫道秋宵无乐趣，萤光虫语总诗情。残暑初收院宇清，碧梧翠竹水窗明。茅檐对酒能高咏，不为秋风感不平。寥寥天地雁声孤，树梢星河淡欲无。凉月当窗清不寐，挑灯夜起读阴符。
秋日即事五首·其一
作者：严金清
朝代：清

十年戎马戍天山，笑看吴钩虏血殷。昨夜西风茅屋里，梦中犹自唱刀环。
秋日即事五首·其三
作者：严金清
朝代：清

新凉妆罢觉衣轻，更喜庭前竹榻横。漫道秋宵无乐趣，萤光虫语总诗情。
秋日即事五首·其二
作者：严金清
朝代：清

壮不如人老更狂，穷通与我两相忘。晚凉绿树蝉声闹，徙倚柴门看夕阳。
秋日即事五首·其五
作者：严金清
朝代：清

寥寥天地雁声孤，树梢星河淡欲无。凉月当窗清不寐，挑灯夜起读阴符。
秋日即事五首·其四
作者：严金清
朝代：清

残暑初收院宇清，碧梧翠竹水窗明。茅檐对酒能高咏，不为秋风感不平。
秋日有感示熊占
作者：严金清
朝代：清

草木知秋到，江湖见雁来。蒹葭横白露，泉石长苍苔。读史心千古，谈兵酒百杯。圣朝求治急，谁作贾生哀。
秋蝉
作者：严金清
朝代：清

应让鸣秋类，余情尚自吟。风寒秋叶薄，日暮抱枝深。久畏螳螂伺，初联蟋蟀音。新霜应不远，怜尔伏冬心。
红线取盒
作者：严金清
朝代：清

青衣奇计破阴谋，一夕行踪过数州。方镇已成尾大势，女儿能解主深忧。髻鬟队里无人识，兵仗丛中看盒收。巾帼从来侠气少，功成身隐更难求。
经一碗泉二首
作者：严金清
朝代：清

远别伊吾整策西，苍茫野色暮云低。雪泥何处留鸿爪，沙碛频年破马蹄。塞草春风萌不动，戍灯映月影常迷。轮台总在天山外，烽靖无烦羽檄飞。风尘仆仆复如何，如许春光客里过。谋国渐忧耆旧少，谈心差喜故人多。天边空洒孤臣泪，海上谁挥落日戈。济世才须经百炼，吾侪虽困莫蹉跎。
经一碗泉二首·其一
作者：严金清
朝代：清

远别伊吾整策西，苍茫野色暮云低。雪泥何处留鸿爪，沙碛频年破马蹄。塞草春风萌不动，戍灯映月影常迷。轮台总在天山外，烽靖无烦羽檄飞。
经一碗泉二首·其二
作者：严金清
朝代：清

风尘仆仆复如何，如许春光客里过。谋国渐忧耆旧少，谈心差喜故人多。天边空洒孤臣泪，海上谁挥落日戈。济世才须经百炼，吾侪虽困莫蹉跎。
经戈克腾木感怀
作者：严金清
朝代：清

举世谁堪借箸谋，年来懒上仲宣楼。地无草木春何在，野有旌旗夜不收。民隐尚期循吏恤，边才还待庙堂求。纶扉更作狂澜障，极目东南万里愁。
经车轱辘泉二首
作者：严金清
朝代：清

风急能飞石，天低不碍山。眼宽星宿海，心远玉门关。春色旌旗动，斜阳壁垒殷。三军将罢戍，会唱大刀环。半老中原客，频经古战场。征夫愁路远，疲马怯鞭长。妙算争棋局，雄心看剑芒。长歌中夜起，星斗满天光。
经车轱辘泉二首·其一
作者：严金清
朝代：清

风急能飞石，天低不碍山。眼宽星宿海，心远玉门关。春色旌旗动，斜阳壁垒殷。三军将罢戍，会唱大刀环。
经车轱辘泉二首·其二
作者：严金清
朝代：清

半老中原客，频经古战场。征夫愁路远，疲马怯鞭长。妙算争棋局，雄心看剑芒。长歌中夜起，星斗满天光。
绿珠坠楼
作者：严金清
朝代：清

几斛明珠绝代姿，繁华金谷有谁知。从来艳福难消受，落到名花亦可悲。报主一心惟两泪，纵身百尺岂三思。歌台舞榭今何在，夜月秋风笛里词。
舟泊长沙喜而有作
作者：严金清
朝代：清

一夜新寒作晓晴，浓云开出远天清。朝阳隔雾光犹薄，江水翻风浪未平。篷箬窗前回客梦，孤蒲滩畔觅鸥盟。明年并辔关山道，重话同舟此日情。
舟过岳阳楼，风利而不得泊，望之而不能登，怅然赋此
作者：严金清
朝代：清

泽国茫茫水接天，屏山城郭万家烟。生平好胜唯舒酒，不敢登楼见醉仙。
苏巴什途次
作者：严金清
朝代：清

为谋国计度层岩，言利当先税铁盐。苏武还朝应白首，江州离恨在青衫。韶华荏苒花分信，尺素迢遥泪作函。料得紫封应拜诏，故人几辈晋头衔。
谒杜工部祠
作者：严金清
朝代：清

名句推唐代，荒凉俎豆新。三间空屋宇，千古一诗人。下马悲陈迹，登堂悟宿因。吟魂今在否，我亦乱离身。
辛丑九月看菊有感
作者：严金清
朝代：清

堂堂岁月付蹉跎，世事真堪唤奈何。诸将有谁非暮气，三公犹自作春婆。窗前秋色黄花老，客里诗人白发多。闻道消愁唯有酒，举杯直欲泪滂沱。
过太行山
作者：严金清
朝代：清

晓行霁色豁吟眸，扑面征程雨后收。最是太行看不厌，令人一步一回头。
过良乡县
作者：严金清
朝代：清

十年浪迹遍江湖，北马南舟遍险途。万里关山新剑佩，一庐风雨旧泥涂。道旁古迹兴悲感，塞外风烟信有无。最易动情愁绪处，鸡声茅店旅灯孤。
过赵州战国苏秦受印绶处
作者：严金清
朝代：清

伏诵阴符志不群，果然挟策动时君。金裘自惜悲秦道，意气于今震赵军。七国纵横三寸舌，千年事迹一碑文。我来忽有升沉感，立马旗亭落日曛。
连木沁口占二首
作者：严金清
朝代：清

万山濯濯色苍凉，满目风沙道路长。半郭田庐环活水，一丛林树带斜阳。火州城近春方暖，玉塞人来鬓易霜。块垒填胸何处吐，侧身天地两茫茫。海上传闻建将坛，男儿何日壮心安。雕旗影卷三边月，铁笛声销万幕寒。荒陇驼鸣声飒飒，孤村鸡唱夜漫漫。卧龙此日如重起，忍使东南草木残。
连木沁口占二首·其一
作者：严金清
朝代：清

万山濯濯色苍凉，满目风沙道路长。半郭田庐环活水，一丛林树带斜阳。火州城近春方暖，玉塞人来鬓易霜。块垒填胸何处吐，侧身天地两茫茫。
连木沁口占二首·其二
作者：严金清
朝代：清

海上传闻建将坛，男儿何日壮心安。雕旗影卷三边月，铁笛声销万幕寒。荒陇驼鸣声飒飒，孤村鸡唱夜漫漫。卧龙此日如重起，忍使东南草木残。
连木沁口占二首三月二十九日偕徐汉卿、易念堂、刘伯蒪、陈晴陔诸大令，黄庆生副戎，策马出城二十里，游葡萄沟。其地山环水抱，柳暗花明。葡萄尤为其土产，蔓生陇畔，十余里无隙地，同人登农家小楼茶话眺览至足乐也。归而赋之二首·其一
作者：严金清
朝代：清
体裁：七言律诗

相约春游同出城，驱车浅草马蹄轻。花迎远客都含笑，犬吠生人不住声。桑柘半村阴未密，葡萄十里蔓交横。小楼也适登临兴，山色溪光照眼明。
铜厂
作者：严金清
朝代：清

迢遥石径马蹄轻，寂寞空山瘴雾横。十里斧巾千树烬，一炉煅火半天明。巨灵效顺施工易，萧相遣谋转运行。圜法民生关系重，漫嫌劳费议纷更。
阻雨怀庆
作者：严金清
朝代：清

轮蹄仆仆几时休，风雨重峁动旅愁。懒仆贪眠频倚枕，疲驴无力各垂头。家庭况味何堪忆，知己恩情未易酬。明日层云开霁色，扬鞭西去莫勾留。
阻雨怀庆
作者：严金清
朝代：清
体裁：七言律诗

轮蹄仆仆几时休，风雨重萌动旅愁。懒仆贪眠频倚枕，疲驴无力各垂头。家庭况味何堪忆，知己恩情未易酬。明日层云开霁色，扬鞭西去莫勾留。
陇西七夕和秦文卿二尹韵
作者：严金清
朝代：清

露重云轻碧落空，银河波漾鹊桥风。红楼离思天涯梦，此夕情怀两地同。
题刘翙梧帐檐山水三首
作者：严金清
朝代：清

苍翠充峦湿未干，雨余流水涧声寒。扶筇试上溪桥望，绿竹丹枫夕照残。得失无心心自安，板桥杨柳草堂宽。世间多少清开镜，偏向溪山画里看。莲幕风情客梦幽，思归万里路悠悠。九嶷烟雨潇湘月，收入丹青好卧游。
题刘翙梧帐檐山水三首·其一
作者：严金清
朝代：清

苍翠充峦湿未干，雨余流水涧声寒。扶筇试上溪桥望，绿竹丹枫夕照残。
题刘翙梧帐檐山水三首·其三
作者：严金清
朝代：清

莲幕风情客梦幽，思归万里路悠悠。九嶷烟雨潇湘月，收入丹青好卧游。
题刘翙梧帐檐山水三首·其二
作者：严金清
朝代：清

得失无心心自安，板桥杨柳草堂宽。世间多少清开镜，偏向溪山画里看。
题吴荻垣所绘风晴雨雪斗方图四首
作者：严金清
朝代：清

湖上风生起绿波，扬舲帆饱疾如梭。旗亭杨柳清明路，会听游人唱踏歌。云树连山雾不消，陂塘水涨欲平桥。声声布谷乡村遍，新雨一犁正插苗。气爽烟开水国情，白苹红蓼照波明。轻舟荡桨夷游去，鸥鹭相逢好续盟。诗酒逍遥慰索居，寒光如月夜窗虚。拈毫高咏孤山下，万树梅花雪一庐。
题吴荻垣所绘风晴雨雪斗方图四首·其一
作者：严金清
朝代：清

湖上风生起绿波，扬舲帆饱疾如梭。旗亭杨柳清明路，会听游人唱踏歌。
题吴荻垣所绘风晴雨雪斗方图四首·其三
作者：严金清
朝代：清

气爽烟开水国情，白苹红蓼照波明。轻舟荡桨夷游去，鸥鹭相逢好续盟。
题吴荻垣所绘风晴雨雪斗方图四首·其二
作者：严金清
朝代：清

云树连山雾不消，陂塘水涨欲平桥。声声布谷乡村遍，新雨一犁正插苗。
题吴荻垣所绘风晴雨雪斗方图四首·其四
作者：严金清
朝代：清

诗酒逍遥慰索居，寒光如月夜窗虚。拈毫高咏孤山下，万树梅花雪一庐。
十月十五日为先君讳日舟中志哀
作者：严鈖
朝代：清

回首家园魂暗销，白杨衰草冷萧萧。篷窗一把孤儿泪，流到坟头当酒浇。
赠仙海
作者：严鈖
朝代：清

惨绿年华著白身，王孙宝玦黯风尘。多情天地偏生劫，无定文章最误人。作达但谋千日醉，佣书难救一家贫。不求仙佛求逃世，何处桃源许问津。
岁暮
作者：严锦
朝代：清

岁暮萧条感索居，寻诗懒跨雪桥驴。醉封乡外侯千户，穷送门前鬼一车。何日归田平子赋，几行乞米鲁公书。春风渐绿池塘草，魂断西堂梦醒初。愤思击筑和荆卿，悲欲投诗赠屈平。泪满一升难换酒，喙长三尺敢谈兵。负嵎虎问谁能搏，赴壑蛇看不住行。犹得青青几年鬓，那堪愁里听笳声。
岁暮·其一
作者：严锦
朝代：清

岁暮萧条感索居，寻诗懒跨雪桥驴。醉封乡外侯千户，穷送门前鬼一车。何日归田平子赋，几行乞米鲁公书。春风渐绿池塘草，魂断西堂梦醒初。
岁暮·其二
作者：严锦
朝代：清

愤思击筑和荆卿，悲欲投诗赠屈平。泪满一升难换酒，喙长三尺敢谈兵。负嵎虎问谁能搏，赴壑蛇看不住行。犹得青青几年鬓，那堪愁里听笳声。
草堂
作者：严锦
朝代：清

石罅新栽竹数竿，草堂六月已生寒。出帘香篆因风断，挂壁琴丝得雨宽。偶一课儿亲笔砚，岂真厌客懒衣冠。时人未识疏慵性，误作墙东避世看。
野步
作者：严锦
朝代：清

雨止石渐乾，木落野愈旷。长风驱云归，半天卷屏幛。一径忽细纡，步窘骤难放。行行登高原，了了见古圹。断碑无岁年，何时此卜葬。惯听樵斧声，久绝麦饭饷。呼起冥漠君，告尔勿凄怆。方今楚氛恶，驱人入烟瘴。骸骨万里抛，妻子终岁望。尔生当盛平，不见乱离状。死获黄土埋，长眠幸无恙。巍巍南面王，此乐亦不让。我诗非谀墓，聊代鲍家唱。归途闻怪啼，一鸮立树上。
列岫亭晏坐有寄
作者：严长明
朝代：清

碌碌逢秋尽，亭林此暂过。江空闻雁少，木落见山多。忆彼元栖者，愁如远道何。绵绵思奉袂，无那洞庭波。
华山联
作者：严长明
朝代：清
体裁：联

三峰三霄通，宝掌千秋留藓迹；一岳一石作，金天万里矗莲花。
品外泉在方丈后汲饮成句
作者：严长明
朝代：清

幽泉如真僧，品在方以外。自惭尘中人，知津偶然逮。时方新雨余，潆洄纳诸派。亭亭莲自开，汩汩云不坏。小师习水观，汲取钓筒快。浸以连枝茶，香色正初焙。一瓯高自持，岸帻据石背。竹风凉修修，松月碧霭霭。
唐登封台在日观峰西薄暮投宿夜登峰顶观日出归后题诗伏虎门壁
作者：严长明
朝代：清

清晨盼天门，得上已昏黑。古殿闭虚皇，神镫黯无色。斋心丙夜目不窥，倏惊窗纸红离离。空中似闻海波溢，耳畔如有天鸡啼。瞷然走向幡竿石，东望立同椔木直。不知咸池去此路几千，但觉海水群飞入胸臆。初时色漭泱，有若新磨铜。须臾势隆起，一线缘长虹。咄哉长虹曷由起复止，南亘鱼头北鱼尾。拂天谁奋羲和鞭，敲折玻璃万条紫。散成朵朵金芙蓉，贴向沧波吹不起。少焉风动蓬山根，播荡溟渤如翻盆。就中团出火一轮，计里远以三千论。左敲南离，右？北戒。大象焉藏，太空焉系。何龙烛而明，何麟斗而晦。胡弃策而莫追，胡挥戈而遽退。安能御六辨，指阳门，郅縓盖，曳绯。足踏绀鸦背，飞上榑桑颠。远引木公袂，高拍青童肩。亲从黄道诉真宰，一证古今扣槃扪籥之谰言。狂歌未了冲飙起，倏见云来若鹏徙。两翼飞遮万里光，一时贲育咸披靡。东牟道士刘孟容，自言卅载居山中。曾经五度见黾采，皆与此夕神光同。鼍矶忽报更筹浅，观壮如斯志应满。归来奋笔写龙蛇，惟见两眼金光不停闪。
唐登封台在日观峰西薄暮投宿夜登峰顶观日出归后题诗伏虎门壁
作者：严长明
朝代：清
体裁：古风

清晨盼天门，得上已昏黑。古殿闭虚皇，神镫黯无色。斋心丙夜目不窥，倏惊窗纸红离离。空中似闻海波溢，耳畔如有天鸡啼。瞷然走向幡竿石，东望立同椔木直。不知咸池去此路几千，但觉海水群飞入胸臆。初时色漭泱，有若新磨铜。须臾势隆起，一线缘长虹。咄哉长虹曷由起复止，南亘鱼头北鱼尾。拂天谁奋羲和鞭，敲折玻璃万条紫。散成朵朵金芙蓉，贴向沧波吹不起。少焉风动蓬山根，播荡溟渤如翻盆。就中团出火一轮，计里远以三千论。左敲南离，右𠿒北戒。大象焉藏，太空焉系。何龙烛而明，何麟斗而晦。胡弃策而莫追，胡挥戈而遽退。安能御六辨，指阳门，郅縓盖，曳绯。足踏绀鸦背，飞上榑桑颠。远引木公袂，高拍青童肩。亲从黄道诉真宰，一证古今扣槃扪籥之谰言。狂歌未了冲飙起，倏见云来若鹏徙。两翼飞遮万里光，一时贲育咸披靡。东牟道士刘孟容，自言卅载居山中。曾经五度见黾采，皆与此夕神光同。鼍矶忽报更筹浅，观壮如斯志应满。归来奋笔写龙蛇，惟见两眼金光不停闪。
拜张白云先生墓
作者：严长明
朝代：清

徵士千秋有故坰，异时还宿少微星。南冠被絷怜江革，初服还家重管宁。海岛鱼龙空旧恨，墓门薇蕨至今青。士衡别有谈经愿，欲叩遗书向杳冥。
由十八盘登青柯坪坐莲花峰阯不及登陟怅然有作
作者：严长明
朝代：清

炼石无定冶，愈变乃愈工。九峰复九折，一折殊一峰。方割紫玛瑙，圆擢青芙蓉。高低若迎送，直到方与蓬。西轩倍开豁，正在莲叶东。似将万丈华，倒插天镜中。朝光倏照耀，紫翠升长空。遥知烟彩内，定有仙灵踪。捽将芳露气，结作青瑶宫。自顾真病鹤，六翮惭氋氃。三山幸咫尺，不虑回舟风。愿乞并州刀，剪取碧色茸。裁为瑟瑟衣，仙乎竭青童。
由老君犁沟径云台峰侧南逾擦耳崖至金天洞
作者：严长明
朝代：清

西峰菡萏如，到此瓣一展。乘之如步虚，上下轻且软。或云苦县翁，于此事清畎。其旁有青牛，怪事理莫遣。舍之度云台，细路绕香篆。仰视天无余，俯瞰地有限。或为怪风遏，前行后仍转。或为烂云迷，始定终乃舛。趣苦赏莫延，思艰力难勉。失喜重隒来，有洞若可款。弹指开双扉，两脚一萧散。回头盼来踪，几度幸而免。猿狖之所愁，而我独游衍。岂其异术操，所恃惟一敢。
白云庵晓起周墀绿萼初开偶忆宋侍郎张环读书于此
作者：严长明
朝代：清

晓起先春禽，抱影坐檐际。疏钟渡寒窗，忽与暗香至。添衣下阶除，满院但空翠。娟娟色映春，的的香入袂。定屐苔痕深，目玩心与逝。缅昔张唐公，读书此高寄。平生山水怀，获兹良已慰。芳躅等飞烟，余风在条肄。修到知几生，攀花独长喟。
挽张百熙联
作者：丰年
朝代：清
体裁：联

问胡曾彭左诸公而后，名宿谁推，九陛鉴忠清，自有英声昭史册；值天下国家多事之秋，老成遽陨，三辽同感泣，无复春风动玉关。
春晴野望
作者：丰绅殷德
朝代：清

西山积雪消，霁色散平楚。微风扇淑气，闲云澹容与。溪流春涨主，历历鱼堪数。悠扬远寺钟，掩映隔村树。翠壁倚高寒，晴霞横一缕。阳阿花欲绽，幽涧禽交语。羡彼山中居，遐观独延伫。
晓起望诸峰积雪口占一绝
作者：丰绅殷德
朝代：清

晓瞻积素遍巉岏，缥缈云封十八盘。我欲乘风超汗漫，遥知高处不胜寒。
义犬塔
作者：乌尔恭阿
朝代：清

天下犬死弃乃常，此犬有塔官道旁。惜无片石述其义，后世乃为诸犬光。颛顼盘瓠汝始祖，黄耳亦汝大父行。次者狺狺不足数，纵使续貂羞与附。我闻易水来往人，尽识山间义犬墓。何年何氏畜守阍，天使不语能报恩。如是精灵未可灭，绕山逐散妖狐魂。村中群犬鸣相闻，仿佛有声来白云。
九月十日夜望云月偶书此数语
作者：乌尔恭阿
朝代：清

黑云状如兽，片月来点睛。虽云巧相合，望去如画成。少焉月相左，云亦枝叶生。流光本无碍，空际惟孤明。我妄当在目，因目咸可名。正恐所见浊，兼虑淆太清。难将须臾影，试语终身盲。夜深月犹落，云敛天更晴。此景已陈迹，戏论谁当评。
乞假十日日课一诗兴到吟成不计工拙虽数茎拈断亦养疴之一术也
作者：乌尔恭阿
朝代：清

我忆潭溪寺，潺湲梦亦清。月高松下立，云起石中行。采蕨分尝美，听鹂独解酲。山僧多慧力，药草尽知名。骑射吾家事，诸儿向晚归。窗间抛马箠，壁上挂弓衣。洞石心犹羡，穿杨手亦稀。难言筋力健，来岁及知非。落叶风吹走，南荣曝背时。倦来书屡堕，兴到笔教随。招客评奇画，从人买古碑。冬怜寒晷速，明日是朝期。
乞假十日日课一诗兴到吟成不计工拙虽数茎拈断亦养疴之一术也·其一
作者：乌尔恭阿
朝代：清

我忆潭溪寺，潺湲梦亦清。月高松下立，云起石中行。采蕨分尝美，听鹂独解酲。山僧多慧力，药草尽知名。
乞假十日日课一诗兴到吟成不计工拙虽数茎拈断亦养疴之一术也·其三
作者：乌尔恭阿
朝代：清

落叶风吹走，南荣曝背时。倦来书屡堕，兴到笔教随。招客评奇画，从人买古碑。冬怜寒晷速，明日是朝期。
乞假十日日课一诗兴到吟成不计工拙虽数茎拈断亦养疴之一术也·其二
作者：乌尔恭阿
朝代：清

骑射吾家事，诸儿向晚归。窗间抛马箠，壁上挂弓衣。洞石心犹羡，穿杨手亦稀。难言筋力健，来岁及知非。
再游水沟岩老君堂
作者：乌尔恭阿
朝代：清

鸟道盘盘险，攀援步履劳。林空疑卧虎，壁绝羡飞猱。细水经干折，群峰竞一高。琳宫明季建，大半没蓬蒿。居此若天上，山中间道人。不求鸾作驭，颇与鬼为邻。掘树供烧炭，寻苗试煮银。西岩峰似指，势欲撼星辰。
再游水沟岩老君堂·其一
作者：乌尔恭阿
朝代：清

鸟道盘盘险，攀援步履劳。林空疑卧虎，壁绝羡飞猱。细水经干折，群峰竞一高。琳宫明季建，大半没蓬蒿。
再游水沟岩老君堂·其二
作者：乌尔恭阿
朝代：清

居此若天上，山中间道人。不求鸾作驭，颇与鬼为邻。掘树供烧炭，寻苗试煮银。西岩峰似指，势欲撼星辰。
卧久
作者：乌尔恭阿
朝代：清

卧久念不息，闭目未能寐。毒蛇在心头，盘结欲成泪。泪滴拭无痕，不如化为字。笔墨前效灵，纸砚董其事。起坐将有言，镫花红一穗。又觅镫剪挑，忽吾心手累。所累方无涯，有为亦皆伪。人生祇百年，我愿作游戏。善且无近名，祸亦未全避。彼此一是非，胡不辞以醉。处世本大难，随分自忘易。破戚书数行，烛移却沈睡。
喜得唐子西砚周涧东孝廉检示贵耳集赋谢
作者：乌尔恭阿
朝代：清

孔云友多闻，涧东我益友。告以古砚铭，《贵耳集》载久。北宋唐子西，篆刻俱名手。赖君学渊源，赋诗传不朽。喜极忘效颦，犯晓诗筒走。旧畜宣和鹦，歙石颇不丑。两砚都非常，或有鬼神守。暇当就我看，无归饮我酒。食肉亦何俗，杯盘罗菘韭。雄谈受益多，循循犹善诱。昨许镌一行，高朋能运肘。为篆石琴藏，嘉庆岁丁丑。
小寺
作者：乌尔恭阿
朝代：清

余家小寺倾颓久，商略田租葺废庐。傍水三椽开瓮牖，埋云一径入蓝舆。红收堕叶斜题字，青列群山坐读书。此后从人厌还往，腹非老悖侣樵渔。
易州道中书玉缶道人诗后
作者：乌尔恭阿
朝代：清

豹尾斑斑露画竿，众中腰箭上征鞍。道旁不管东风急，得意桃源立马看。
易水道中
作者：乌尔恭阿
朝代：清

山色与目习，水声惟耳恋。经年一往还，了无异闻见。衰颜朝夕催，长途筋力倦。况兹清明节，微雨柳初变。道旁何人墓，高低悬纸遍。长眠虽尔轮，短晷从我衒。昨经贾岛祠，推敲句犹羡。聊复马上吟，来赓里中谚。暮投村坞宿，聚观山村彦。互有丘壑心，莫哂风尘面。
欧阳文忠公云作诗有三上谓马上床上厕上余以为得句易耳秋来易水之役吟诗舆上用以排闷亦三上之遗意也
作者：乌尔恭阿
朝代：清

熙朝恩泽及枯禅，仪仗归来见往年。刺刺老僧谈不倦，史家遗事要谁传。良乡宏恩寺住僧三觉，圣祖召见大内，用仪仗送归，相传为明崇祯帝第三子。寺僧每道其事。
种芍药
作者：乌尔恭阿
朝代：清

丰台居人何所作，十八村同种芍药。年年此地花繁时，浅紫深红如绣错。我今移植秋分前，草束蒲包入城郭。土人为言花色全，丛虽剪短根非弱。栽培有法初不繁，冻水冬来须如约。预为花计我何乐，惟愿花开斗相若。招邀故旧暮春集，罗列樽罍花畔酌。不堪持赠留常看，岂慕诗人笑相谑。要知花鸟皆友于，请看园圃即丘壑。莫辞短径灌溉勤，来春烂漫犹可度。城西国花旧有堂，牡丹盛开红千萼。城中谁与殿春风，晋花为相殊不恶。
观睿忠亲王甲及弓矢
作者：乌尔恭阿
朝代：清

男儿孤矢当如是，勋业都凭国史传。西指旌旗收玺日，南来舟楫报书年。明臣羞却金舆迓，圣世恩教铁甲悬。生我偏迟百载后，犹思负弩效王前。
除草
作者：乌尔恭阿
朝代：清

自春积雨来，茸茸遍屋瓦。虽输蓬与蒿，其类未云寡。赤日曝不焦，薰风故相惹。托根势何高，滋蔓稍逊下。碧藓相因缘，白雨未漏泻。新秋当剪茅，手指费挦扯。试看鸳鸯间，容此刍荛者。委积满阶墀，担负弃原野。乃觉心目清，坐对檐楹雅。更语屋上人，扫除莫苟且。
雨霁山行
作者：乌尔恭阿
朝代：清

团瓢村落互方圆，苔藓斑斑度陌阡。野水骤添三宿雨，远山横束一围烟。唐时寺废犹存塔，燕地台荒剩有田。堪笑无人论祀事，不知邹衍是先贤。
题悖庵壁
作者：乌尔恭阿
朝代：清

裘葛光阴往复还，偷闲仍到翠微间。此心那得云留住，又被泉声送出山。
黄石斋禊序砚
作者：乌尔恭阿
朝代：清

此砚今应惜，斯人正不阿。豺狼侵道路，矛戟盗山河。岁纪明嘉靖，书临晋永和。岂知当末造，弹劾五陵多。
小园联
作者：乌尔衮布
朝代：清
体裁：四言诗

半日读书，半日静坐；一亩种菜，一亩栽花。
之任澎湖遇风有感
作者：乌竹芳
朝代：清

扬帆指日到瀛台，震荡狂风势欲摧。巨浪宛从天上落，孤舟直似水中来。樯倾楫折惊魂魄，虎啸猿啼闻霹雷。呼吸死生飘泊去，灯光三现指迷回。
仓中夜坐
作者：乌竹芳
朝代：清

新月如钩映草亭，空阶露滴竹稍青。风吹萤火明还灭，飞向檐前入画棂。
兰城中元
作者：乌竹芳
朝代：清

殽果层层列此筵，纸钱焚处起云烟。满城香烛人依户，一路歌声月在天。明灭灯光随水转，辉煌火炬绕街旋。鬼馀争食齐环向，跳跃高台欲夺先。
兰城久雨
作者：乌竹芳
朝代：清

终日阴雨总不晴，满城惟作海涛声。几番风雨凉砭骨，添得愁人逆旅情。
兰城公寓寄兴
作者：乌竹芳
朝代：清

竹声萧飒雨声催，惊破幽人午梦回。拂袖香风木樨放，映窗金色菊花开。海天已滞三秋后，乡信难逢一雁来。渺渺予怀添旅闷，兰舟何日渡阳台。
兰阳八景诗
作者：乌竹芳
朝代：清

兰城锁钥扼山腰，雪浪飞腾响怒潮。日夕忽疑风雨至，方知万里水来朝。
兰阳八景诗
作者：乌竹芳
朝代：清

层层石磴绕青云，绿树浓阴路不分。半面斜阳还返照，晴烟一缕碧氤氲。
兰阳八景诗
作者：乌竹芳
朝代：清

晓峰高出半天横，环抱沧波似镜明。一叶孤帆山下过，遥看红日碧涛生。
兰阳八景诗
作者：乌竹芳
朝代：清

泉流泻出半清湍，独有汤围水异香。是否天工炉火后，浴盆把住不惊寒。
兰阳八景诗
作者：乌竹芳
朝代：清

澳水回旋地角东，山光日色照曈昽。蜃楼海市何人见，遥在澹烟疏雨中。
兰阳八景诗
作者：乌竹芳
朝代：清

石港深深口乍开，渔歌鼓棹任徘徊。那知一夕南风急，无数春帆带雨来。
兰阳八景诗
作者：乌竹芳
朝代：清

碛石重重到处匀，青山四壁少居邻。秋来积潦无边阔，水色天光一鉴新。
兰阳八景诗
作者：乌竹芳
朝代：清

重叠青峰映碧流，西来爽气一天秋。山光入眼明如镜，空翠袭人无限幽。
别菊花
作者：乌竹芳
朝代：清

久滞兰城厌海滨，阴云不见日华新。为因种菊情偏恋，冒雨初开送主人。节过重阳又一旬，白衣送酒更无人。含情脉脉如将吐，笑口留开报小春。
别菊花·其一
作者：乌竹芳
朝代：清

久滞兰城厌海滨，阴云不见日华新。为因种菊情偏恋，冒雨初开送主人。
别菊花·其二
作者：乌竹芳
朝代：清

节过重阳又一旬，白衣送酒更无人。含情脉脉如将吐，笑口留开报小春。
咏西屿古塔
作者：乌竹芳
朝代：清

云遮西屿势峥嵘，塔影刺天一点横。大海回环奁镜启，孤峰峭立翠屏生。飞霞绕顶流光赤，宝刹映空落照明。商贾往来占利涉，凌霄灯火指迷程。
大红花
作者：乌竹芳
朝代：清

珊瑚点缀绿云丛，海外花开别样工。叶似青桑微带露，葩如赤芍笑迎风。四时不改朝霞艳，一色常欹夕照红。雨后清芬飘满院，教人错认牡丹同。
木樨花
作者：乌竹芳
朝代：清

绿叶层枝与桂同，花开蒂软怯迎风。经年满院天香散，不待秋清八月中。
洋玉簪
作者：乌竹芳
朝代：清

银箭微攒雪作花，袭人香气透窗纱。夜深明月来相照，一伞高擎玉吐华。
海涛
作者：乌竹芳
朝代：清

缘何海啸满兰城，山雨欲来先作声。雪涌港门龙作吼，风摇舟楫客初惊。几番飞瀑从天降，一片晶帘捲地横。十里犹闻喧聒响，潇潇不住到平明。
漏夜放舟之澎湖
作者：乌竹芳
朝代：清

剪剪寒风雪浪平，迢迢良夜泛舟轻。一钩新月随帆转，万点众星印水明。远岫重遮烟色暗，纤云四捲海波清。前程杳霭知何处，红日东升已到城。
过黑水沟
作者：乌竹芳
朝代：清

巨津一望渺无边，黑水翻腾在眼前。日月有光波黯黯，星辰无色水涓涓。几疑蛟室成煤窟，误认龙宫洗砚田。墨沈泼来千万顷，何从辨得蔚蓝天。
题文石书院
作者：乌竹芳
朝代：清

云根结就已多年，质染烟霞早得天。出涧虹霓精气聚，沈渊珊网宝辉连。移来席上原生色，产在海滨妙自然。肇锡嘉名文运启，澎瀛钟毓遇前贤。
题澎湖厅
作者：乌竹芳
朝代：清

满目积沙日影西，周围众岭势高低。三春花柳寻踪杳，一树云烟与屋齐。连月风声鸣北牖，终年潮信涨前溪。迢遥堤岸环如堵，署冷心清絮著泥。
平山堂作
作者：乐三省
朝代：清

道是淮东第一观，名贤胜迹且盘桓。便同岘首思羊祜，长拟东山属谢安。霞曳断红藏碧水，风摇新绿上雕阑。隔江金粉知何似，今日登楼著意看。
一剪梅
作者：乐钧
朝代：清
体裁：词

拌去流光不忍看。日似金丸。月似金盘。柳条拖水绿浸漫。郎住长安。妾住长干。眉锁春愁放不宽。生怕春寒。又怕春残。偶来鸳梦得团圞。一夜心欢。几夜心酸。
一剪梅·花朝沂州道中
作者：乐钧
朝代：清
体裁：词

小院春寒昨夜风。灯也朦胧。月也朦胧。桃花一面背人红。来也匆匆。去也匆匆。不似江南二月中。愁也从容。笑也从容。晓莺啼煞旧帘栊。春也无踪。梦也无踪。
一剪梅·题画
作者：乐钧
朝代：清
体裁：词

隐隐高楼下笛吹。雪意垂垂。风意凄凄。孤山篱落悄寒时。花影微微。人影依依。纸帐铜瓶点缀宜。帘外敲棋。槛外寻诗。更须添个小吴姬。朝对描眉。暮对添衣。
三字令
作者：乐钧
朝代：清
体裁：词

搴绣箔，倚云屏。太娉婷。鸳袖广，燕钗轻。乍回眸，还顾影，怎无情。风未起，日犹明。两扉扃。花寂寂，草青青。曲阑边，归鸟过，响金铃。
世无良猫
作者：乐钧
朝代：清

某恶鼠，破家求良猫。厌以腥膏，眠以毡罽。猫既饱且安，率不食鼠，甚者与鼠游戏，鼠以故益暴。某恐，遂不复蓄猫，以为天下无良猫也。是无猫邪，是不会蓄猫也。
东风第一枝·晚春登怡邸浩然阁南向凭栏怊怅有作
作者：乐钧
朝代：清
体裁：词

的的奇才，明明好梦，当年豪气如许。破除烟月閒愁，小别薜萝旧侣。催花扫叶，太潦草、春来秋去。看几多、公子飘零，大半少年羁旅。风剪断、兔园夜雨。烟暖遍、凤城春树。寄书曾托燕鸿，劝归更烦杜宇。山青云白，望不见、开帆来处。怅故园、还似蓬瀛，未许片时飞渡。
临江仙·雨后望惠山，忆去岁四月初二，与会宾谷、王铁夫、金手山、陶香泉诸君同游山寺，俯仰陈迹，怊怅何已，托词以宣
作者：乐钧
朝代：清
体裁：词

树隔低云云隔水，惠山已化浓烟。石龙垂首吐新泉。暗和侵涧雨，流傍渡江船。记得停桡烹茗处，寺楼花韵晴天。午风吹影竹炉前。羡鱼游绿沼，看蚁上红砖。
临江仙·题寒鸦古木图
作者：乐钧
朝代：清
体裁：词

白草烟寒红叶尽，西风黯淡吹光。楚乌如墨点昏黄。纷纷迎冷月，哑哑送斜阳。镜里秋娘双鬓绿，学渠巧样梳妆。春心绣出满衣裳。紫兰飞蛱蝶，红藕宿鸳鸯。
临江仙·题陈谦谷徵梅山馆图
作者：乐钧
朝代：清
体裁：词

一树明珠千瓣玉，梦中先有香来。玲珑璧月淡云阶。枕边飞绿凤，恰似燕投怀。不比梨花云冷落，玉妃还下瑶台。铢衣轻拂水松牌。倚窗含笑说，要试谪仙才。
人月圆
作者：乐钧
朝代：清
体裁：词

关心几日黄梅雨，新水涨河桥。迷茫柳岸，舟轻人瘦，恐被风飘。月明如此，又偏无奈，梦影迢迢。刘郎前度，卿须记取，恰是今宵。
倦寻芳·题采莲图
作者：乐钧
朝代：清
体裁：词

镜天荡影，箫路流歌，人度深柳。绿盖红衣，低映翠钗罗袖。珠佩晶晶摇不定，玉肌靡靡香应透。笑相逢，是兰姨蕙姊，隔船招手。念无数、莲花莲叶，莲子莲心，莲蒂莲藕。意苦思长，狂蝶野鸳知否。且去休妨南海睡，重来又恐西湖瘦。奈情何，怅年年、断肠依旧。
减兰
作者：乐钧
朝代：清
体裁：词

娟娟楚楚。杨柳腰枝年十五。怯怯生生。又似无情又有情。花钗媚子。前日上鬟随阿姊。学度新腔。两颊红潮涨碧窗。
减字木兰花·题李白楼鸳湖并载图
作者：乐钧
朝代：清
体裁：词

喁喁私语。同到湖心花里去。一瓣红莲。化作寻香载酒船。明明秋水。别有箫声随棹尾。莫忆当时。何处鸳鸯不并飞。
凤凰台上忆吹箫·题张秋崖小照
作者：乐钧
朝代：清
体裁：词

明镜非台，众香为国，情禅最是难参。但好花零落，便此优昙。谁识青莲世界，任玉女、来与同龛。安心竟，珠帘绣幕，总是茅庵。毵毵。几株翠柳，遮几曲阑干，春在江南。更一双红袖，两股瑶簪。莫问情长情短，分明是、自缚春蚕。相思处，烧残绛蜡，湿透青衫。
南乡子·题杜宛兰后簪花图
作者：乐钧
朝代：清
体裁：词

花露湿云翘。镜里新妆笔底描。烟粉百年香未散，今朝。又写崔徽上素绡。雾阁对星桥。记拨鹍弦唱绿腰。闻说云英今嫁了，春宵。旧院馀花只自飘。
南乡子·题水南村舍图
作者：乐钧
朝代：清
体裁：词

何处水南村。绿是溪光白是云。飞过一双閒翡翠，柴门。十里桃花不见人。双桨荡吟魂。来看扬州月二分。冷雨寒风兼小雪，黄昏。一树梅花不算春。
南楼令·题张云樵画，仕女支颐独坐，几设酒果，若有所期，瓶梅交枝，媚映银烛。云仿仇十洲笔意
作者：乐钧
朝代：清
体裁：词

花影绣铜蠡。空房烛泪垂。怪檀郎、直恁痴迷。曾指镜儿通密约，应语是、月圆时。倚户看参旗。当头又转西。唤雏奴、收了双卮。侬到者番才会得，再休与、说相思。
南浦
作者：乐钧
朝代：清
体裁：词

联辔出城南，谢轻风、报与瑶宫花信。逢著卖花翁，拈花笑、疑是前生厮认。风裳水佩，柳阴低送婵娟影。倾出真珠红一瓮，泻入碧筒千柄。今年已负春阳，任桃浓李艳，天涯飘尽。今日也匆匆，颠狂处、差剩往时标韵。催归细雨，霎时洗落斜阳晕。蝴蝶鸳鸯都不见，残月照人初醒。
南浦·章门南浦亭作时往粤东于此解缆
作者：乐钧
朝代：清
体裁：词

流水绿无情，是古来、消魂第一多处。春色恼江郎，秋时候、还引子安愁赋。西山一带，柳凄花怨浑无主。夕阳细雨。刚风笛吹残，各人归去。频年书剑飘零，向雁后分襟，鸥边问渡。今日又孤舟，知前岸、多少翠湾红渚。摇摇柁尾，浪痕都是乡关路。客心自苦。空羡煞渔翁，醉听津鼓。
双头莲令
作者：乐钧
朝代：清
体裁：词

楝花时节雨滂沱。沟水漾微波。送春无路奈春何。愁比落红多。玉筐新茧破蚕蛾。珍重莫相过。鹧鸪传语得知么。行不得哥哥。
台城路·题何书田秀才其伟簳山草堂图
作者：乐钧
朝代：清
体裁：词

江南处处宜花竹，君家草堂尤好。槛侧吹香，帘边滴翠，更有溪烟萦抱。庭阶净扫。向樵友渔儿，较量诗稿。白鹤归来，一双双自卧芳草。人间清福最少。只编茅种树，奢愿难了。野馆呼云，荒台吊月，都是天涯歌笑。青山易老。便插剑囊琴，已输君早。满地江湖，水长归路杳。
喝火令·初至雪如墓
作者：乐钧
朝代：清
体裁：词

冷草迷孤蝶，新烟缭断鸦。送春旧路已天涯。不道保安桥外，咫尺路犹差。碧血红心地，黄泥紫玉家。一行碑字隐残霞。惜少周围，几丈短篱笆。又少几竿斑竹，几树白梅花。
喝火令·感秋
作者：乐钧
朝代：清
体裁：词

红友添朝倦，青奴伴夜凉。流萤点点点衣裳。最是者些时候，分外费周章。水已盈盈浅，花都淡淡香。宜愁也否要商量。试问隋堤，几树绿垂杨。试问霍家池里，几对紫鸳鸯。
壶中天·题月香画兰即书其《兰言漫录》后为赠
作者：乐钧
朝代：清
体裁：词

湘灵怨魄，被冰丝弹断，飘归何处。别有芳根成絮果，岁岁花开无主。露外零香，风馀出态，小影亲描取。赠珠捐佩，汉皋重见神女。已分旧馆云虚，闲窗纱破，寂寞长如许。谁意楼前还系马，听诵当年题句。银甲调筝，玉壶倾酒，此段人多误。雕奁粉镜，照伊独自眉妩。
如梦令 其一 二首
作者：乐钧
朝代：清
体裁：词

几树同栽香径。只有桃花薄命。风动落银床，吹入燕支露井。如镜。如镜。中有倾城片影。
如梦令 其二 二首
作者：乐钧
朝代：清
体裁：词

鸟语隔帘轻透。诉说垂杨绿皱。眉黛一般愁，过了冶春时候。知否。知否。人比影儿还瘦。
御街行·题画
作者：乐钧
朝代：清
体裁：词

小桃经雨新红透。小院里、春时候。枣花帘下捲帘人，报道炉烟初瘦。东风如剪，夕阳门巷，燕子归来否。天涯乞得丹青手。画蛱蝶、围衫袖。绿杨元是故乡情，缕缕丝丝依旧。相思无那，竹西歌吹，劝醉旗亭酒。
忆江南双调·咏闺人对月
作者：乐钧
朝代：清
体裁：词

迢迢夜，片月伴焚香。浸得湘帘寒似水，又偷花影上东墙。墙外即他乡。心中事，蛩语替商量。阑角是侬常倚处，请君来此对秋光。看看可凄凉。
念奴娇
作者：乐钧
朝代：清
体裁：词

那回相见，是镜中楼阁，花南烟水。亚字阑干田字町，芍药妒人姿媚。欲去难禁，欲留未可，影贴斜阳腻。连船灯火，霎时红雾千里。谁料燕子卢家，鹦哥郑曲，此处门庭是。杏子单衫蕉叶扇，斜立茜罗窗里。黛绿疑攒，樱丹忽破，却问游湖未。莲花桥外，白莲当又开矣。
念奴娇·题汪饮泉秋隐庵填词图
作者：乐钧
朝代：清
体裁：词

客窗秋老，但井梧篱菊，冷閒相媚。一管生花兰蕊笔，蘸取小红眉翠。雁夜摹声，鱼天绘色，写入宫商里。酒边低唱，有人时醒时醉。怜我滴粉名虚，裁云技拙，短笛凭谁倚。几度垂杨堤上望，好片六朝山水。冷月虹桥，丛祠社鼓，自古填词地。江南江北，费人多少才思。
惜红衣·廿九日出浒墅关，舟中野望，晓雨丝丝，遂作此阕，索胡鹤泉和之
作者：乐钧
朝代：清
体裁：词

野屋红迷，遥坡绿软，连城春色。鼓引轻雷，平江第三驿。些些晓梦，刚和入、烟中无迹。凄沥。微雨乍收，看吴山都碧。莺湖泛宅。才算家乡，孤舟又江北。东风细柳，节候近寒食。幸有故人相伴，共破一天愁寂。念广陵花事，可似往年消息。
惜红衣·灯花
作者：乐钧
朝代：清
体裁：词

桂蕊丛抽，兰心半吐，夜长春促。乍落旋开，红情定谁属。幢幢短焰，难照彻、愁人心曲。幽独。棋子漫敲，但矇眬凝瞩。螭盘雁足。歌舞人家，千枝灿华屋。鼍更向尽，碎影各攒簇。别有翠楼思妇，心事向伊潜卜。甚暗蛾飞到，飘堕玉虫金粟。
惜馀春慢
作者：乐钧
朝代：清
体裁：词

露冷苔乾，酒温花瘦，并作断魂时节。轻罗掩扇，薄絮装衣，天气乍寒微热。斜照的是多情，红过黄昏，等将明月。奈金壶骤响，催人归去，砌蛩初咽。空记得，柳叶纤眉，樱桃小吻，更是聪明冰雪。红巾拂面，翠袖凭肩，一种暗情缠结。如此风怀怎禁，那待歌喉，百回千折。再相逢一度，争得心肠似铁。
惜馀春慢·扬州旅次雨中题壁
作者：乐钧
朝代：清
体裁：词

四扇窗关，一钩帘放，雨气满天浓黑。支颐寂坐，竖膝横眠，閒煞阮家双屐。对屋便有高楼，檐溜空垂，也无人迹。但沉沉雾里，濛濛花外，数声遥笛。饶盼到、杏蕊烘云，杨枝挂月，不是往年春色。听莺客散，系马人狂，处处画阑欹侧。休问湖山艳游，一片愁痕，怎生禁得。便飞来燕子，到眼都非旧识。
探春
作者：乐钧
朝代：清
体裁：词

桂殿呼鸾，梅梁减燕，冥冥天半轻雾。泪泮红冰，肌消艳雪，人掩西陵麝土。谁惜明珠堕，有他姓、阿耶慈母。孝娥江畔招魂，冷花吹遍归路。多少秋坟无主。算择地埋香，禁受风雨。鸳牒先烧，雀屏空画，未要萧郎谀墓。寒食清明节，任女伴、桃夭争赋。终更凄凉，玉钗知葬何处。
探春·剪
作者：乐钧
朝代：清
体裁：词

燕尾双叉，蛟眉互纽，巧出并州形制。重压瑶筐，轻旋铁铰，开合都随纤指。判碧分红处，比二月、春风尖利。只应无奈情何，难断吴淞流水。浪说裁云妙技。也满手繁芜，一腔纤碎。宋殿银幡，隋宫彩树，枉费几人心事。夜对西窗烛，止不住、桂膏成泪。独鹤笼中，反被摧残霜翅。
探春·宋云墅仪曹座上咏白丁香花
作者：乐钧
朝代：清
体裁：词

雪碎犹凝，云团欲散，瑶窗琼树低亸。柔是香心，弱为情骨，春梦惺忪无那。莺燕丁宁久，莫轻启、葳蕤金锁。可怜百结芳愁，东风随意猜破。为问诗人知么。是小玉娇魂，烟外吹堕。屈与添香，烦教贴翠，除是梅妃才可。素面嫌脂粉，怎禁得、酒痕轻涴。最赚相思，饶他红艳千朵。
探春·尺
作者：乐钧
朝代：清
体裁：词

平截红牙，灿填金粟，较定豪釐分寸。蜀锦横铺，吴绫细熨，宽窄短长休问。漫说裁缝巧，怎离得、线弹轻粉。但教玉指重围，倒有些儿凭准。原是黄钟为本。甚汉异周同，几番增损。碧海千寻，丹崖万丈，臆度终应难信。哲匠操何物，把几许、人才量尽。惜取光阴，那管城南天近。
探春·线
作者：乐钧
朝代：清
体裁：词

绣谱花萦，金床云委，尽是红蚕丝股。刺绮成纹，缝罗拣色，寸寸烦他红女。乞得天孙巧，又引出、深闺情绪。漫将日影闲量，恐有山龙须补。叹息贫娥独处。作待嫁衣裳，为人辛苦。隔幔低牵，封纱紧系，缔就良缘无数。唾去残绒好，胜拆袜、条条如许。聊理筝弦，听唱秋娘金缕。
探春·针
作者：乐钧
朝代：清
体裁：词

麦穗输尖，兰牙让瘦，怪底锋铓纤小。九孔玲珑，寸光明灭，赚得秋波斜瞟。几度拈难稳，已漏入、麻姑长爪。倚窗闲数花须，误认蜂儿拖倒。最是灵芸擅巧。向淡月昏灯，彩丝穿了。绣出鸳鸯，刺成鸾凤，谁识秋豪神妙。钝杵磨来久，空十指、如椎堪笑。争似儿童，犹解敲钩垂钓。
摸鱼儿·二月十三日，与内子晚坐贷园池亭，见小梅梢上翡翠相语，已飞入深树，暮色如烟，遂不可见
作者：乐钧
朝代：清
体裁：词

戏兰苕、蹴波飞起，双栖原在珠树。炎洲料得巢难稳，也自远离乡土。来复去。恍惚似、天孙织锦抛鸳杼。红飘翠舞。渐桂叶流烟，松针刺月，千里碧云暮。愁心远，怜尔多情伴侣。如今归向何处。池边不设誇郎网，花里尽堪同住。须听取。君不见、人间何物非羁旅。珠帘绣户。更燕子寻梁，鹦哥锁架，幽怨向谁诉。
暗香·蕉影
作者：乐钧
朝代：清
体裁：词

嫩苔一色。便绿天暗处，都成烟墨。乱卓翠旗，叠叠重重映窗格。谁道芳心尚卷，已通入、钱郎诗笔。记昨夜、雨溜空阶，声外了无迹。今夕。更寥寂。正淡月半规，透光檐隙。短墙又隔。应有愁人倚苍石。凭仗维摩画取，愁雪后、模糊春碧。问是梦、还是醒，有谁会得。
柳梢青
作者：乐钧
朝代：清
体裁：词

小小桃花。纵然红了，知落谁家。每日关心，干卿何事，自想真差。几重云雾窗纱。更不奈、红墙半遮。燕子飞来，蜂儿飞去，各自天涯。
柳梢青
作者：乐钧
朝代：清
体裁：词

碧天云破。蕊宫歌女，被风吹堕。一笑相逢，三生略记，片时同坐。重来应自分明，怎尚把、刘郎认左。白藕香中，玉梅花下，不曾真个。
桃源忆故人·题寿阶红蕙卷
作者：乐钧
朝代：清
体裁：词

湘娥醉被琼宫谪。两颊春痕犹赤。待跨紫鸾无力。风露都怜惜。丹脂赪粉争涂饰。谁似者般标格。吹气已堪倾国。更占桃花色。
步蟾宫·题师启堂姬人瑶台望月图
作者：乐钧
朝代：清
体裁：词

玉娥戏剪云花裂。悄放出、一天明月。青荷小样自团圞，照不见、眉梢低结。檀郎底事轻离别。要盼过、桂花时节。夜深香露湿生衣，正庭院、风摇金雪。
水龙吟·英德道中晓发北面诸山吐云如海横截峰尖船头小坐欣然命笔
作者：乐钧
朝代：清
体裁：词

夜来雨歇沙明，浈阳峡涌银蟾小。梦凉酒醒，星辰都落，客船开了。石骨花攒，峰腰练束，云容奇巧。是何人擘絮，半空遥露，河灵掌，麻姑爪。摹得谁家画稿。似玄晖、楚山清晓。炎荒暑路，恁般佳趣，能逢多少。湿翠微乾，浓光渐薄，火轮飞到。又关篷愁偃，双眸漆暗，寸心苗槁。
江亭怨·题饮泉万石园图
作者：乐钧
朝代：清
体裁：词

曲径红苔烟锁。深院绿梅风堕。楼阁化斜阳，愁绝兰孙重过。今日秋风滞我。三径黄花开么。一片故园心，更被寒螀啼破。
河传
作者：乐钧
朝代：清
体裁：词

语香情软。记灯边酒外，私贻团扇。谁料夜来，道是再难相见。渡秋江，兰棹远。珠帘不为游丝捲。一带层楼，误尽寻巢燕。明岁嫩红，开向谁家庭院。雨和风，愁未免。
法曲献仙音·题潘朗斋大令填词图
作者：乐钧
朝代：清
体裁：词

香露津豪，艳云蒸墨，的是陈髯才调。情剥蕉心，梦销桃靥，年年画中人笑。绣箔外，瑶窗里，声声和啼鸟。蜀冈道。认河阳、种花围县，花放也、閒笔又添词稿。解意一枝箫，甚閒愁、都替吹了。别自回肠，怕春风、仍未分晓。问灵均骚怨，定有几茎香草。
洞仙歌 其一 书孙蔚堂《红桥渔倡》后即依原调率成三阕
作者：乐钧
朝代：清
体裁：词

星眸水盼，认三生情种。愁压双蛾翠痕重。但搴帘送暖，隔座吹香，须抵得、十载扬州春梦。情禅参不破，买笑归来，脉脉尊前泪波涌。应是不关伊，九曲回肠，被几缕、鬓丝牵动。劝今后、相逢莫相思，算陌上閒游，柳迎花送。
洞仙歌 其三 书孙蔚堂《红桥渔倡》后即依原调率成三阕
作者：乐钧
朝代：清
体裁：词

霜凄午夜，是分张时候。风揭莺帘冻残酒。问情长情短，一味模糊，争知道、抛尽江南红豆。休论鞋底绽，匝月思量，说著红楼便回首。香烬蜡乾时，各自瞢腾，还叹息、那人消瘦。漫惆怅、归程阻层冰，怕开尽黄梅，系船衰柳。
洞仙歌 其二 书孙蔚堂《红桥渔倡》后即依原调率成三阕
作者：乐钧
朝代：清
体裁：词

旗亭客散，叹过来草草。姊妹当年正年少。记城隈水曲，处处分明，刚只有、月魄花魂知道。词人偏惹恨，十样蛮笺，续出瑶窗断肠稿。何用玉萧吹，诵向渠侬，敢赚得、病魔颠倒。纵未解、鸳鸯怎生书，也合裹香罗，绣奁收好。
浪淘沙
作者：乐钧
朝代：清
体裁：词

小住碧城隈。曲巷云回。角门尘锁不曾开。引路春风人乍到，踏碎莓苔。睡眼晕红腮。广袖弓鞋。亭亭一榭柳新栽。斜整绿云松未稳，溜了金钗。
浪淘沙
作者：乐钧
朝代：清
体裁：词

歌罢酒颜红。船小江空。仙仙衣袂惹轻风。玉臂云鬟波上影，明月当中。沙渚淡烟笼。隔岸闻钟。流苏羽帐夜香浓。唤起侍儿教瀹茗，灯陨钗虫。
浪淘沙
作者：乐钧
朝代：清
体裁：词

花影荡帘纹。淡月残春。个侬时候共谁论。直到五更寒未了，今只黄昏。香冷莫重温。留伴愁魂。几家庭院闭闲门。芳草绿时心便死，休怨王孙。
浪淘沙·七夕
作者：乐钧
朝代：清
体裁：词

谪限几千年。枉作神仙。年年泪洒鹊桥边。不信天孙能擅巧，自误良缘。负债恼青天。无计还钱。天教月缺怎生圆。十万星娥都嫁否，各自婵娟。
浪淘沙·昨夜
作者：乐钧
朝代：清
体裁：词

昨夜立空廊。月地流霜。影儿一半是衣裳。如此天寒如此瘦，怎不凄凉。昨夜枕空床。雾阁吹香。梦儿一半是钗光。如此相逢如此别，怎不思量。
浪淘沙·水仙
作者：乐钧
朝代：清
体裁：词

小玉最玲珑。雪貌冰聪。珊珊骨节佩摇风。薄命可怜生水国，罗袜波中。明月浸珠宫。寒透帘栊。瑶情一缕倩谁通。怅望湘妃来极浦，写入丝桐。
清平乐·题馀姚方雨林小照
作者：乐钧
朝代：清
体裁：词

万山围屋。云浸衣裳绿。三尺枯桐横瘦玉。中有松风古曲。银筝锦瑟多情。年年和燕酬莺。今日逢君一笑，乱花吹遍芜城。
满庭芳·画紫薇
作者：乐钧
朝代：清
体裁：词

纶阁仙郎，玉堂词客，生来福分清华。月明风细，一干几丛花。道比芙蓉早放，秋深矣、尚映窗纱。芳名好、红能百日，端合让伊誇。如今开罢了，晨消绛雪，暮散朱霞。问生绡写照，见自谁家。颜色依然艳冶，肌肤嫩、一任搔爬。真成错，关情妙处，何事画来差。
满庭芳·题单竹轩运判晚香图
作者：乐钧
朝代：清
体裁：词

俭府欹红，隋堤袅绿，可耐三日清霜。几家庭院，萧瑟剩斜阳。惟有疏花冷蕊，西风里、渐渐吹香。寒无那，金英数点，犹自向人黄。秋心怜晚节，轻纨写照，老圃寻芳。任枯丛蝶散，高树蝉凉。我亦东篱寂寞，眼前事、一醉都忘。寻诗处，云寒水冷，白雁楚天长。
满江红·刘智庙旅次有怀刘芙初庶常
作者：乐钧
朝代：清
体裁：词

梦绕春山，惊坐起、拥衾怀旧。芦帘外、有情斜月，似侬佳友。醉里豪词书旅壁，愁来壮泪淋征袖。是前番、秣马广川时，侬今又。红土庙，蹲铜兽。青麦阪，排金柳。仗一行灯火，夜光如昼。怨铎摇风凄画角，狂尘作雾迷珠斗。问西清、日影上花砖，人醒否。
满江红·拟岘台秋望
作者：乐钧
朝代：清
体裁：词

雨歇天高，一千里、碧山红树。城墙下、水光磨镜，照人心腑。雁背风吹银箭落，鱼鳞云带朱旗舞。讶笼铜、一片晚雷声，谯门鼓。台上客，曾怀古。怀古客，今何处。但估帆鱼艇，时来时去。醉后登高疑幻化，愁中望远如羁旅。感襄阳、太傅对中郎，伤心语。
满江红·章门览古
作者：乐钧
朝代：清
体裁：词

倚剑秋城，斜阳外、古踪都杳。论形胜、楚腰吴脊，粤襟闽抱。汉将勋名收晚末，唐家寇窃争昏晓。叹明藩、更作槛中羊，笼中鸟。西山石，峰峦峭。东湖水，烟波渺。羡神仙隐逸，异时同调。一路樵风吹锦树，几星渔火明红蓼。念平生、何事比前人，空长啸。
满江红·题万梅皋刺史丈归帆图
作者：乐钧
朝代：清
体裁：词

铁瓮城边，归去也、石头津上。知一路、好山相送，布帆无恙。茂苑林香花万点，严陵石碧云千状。记年时、孤棹熟经过，江如掌。明镜里，推篷望。明月下，拈豪想。让诗翁消受，水柔风壮。野岸群鸥寻旧约，高空一鹤流清响。盼乡关、几度倚楼阑，潮消长。
潇湘夜雨·沈楚仙女史属题美人葬花图团扇
作者：乐钧
朝代：清
体裁：词

泪是明珠，愁如香草，被人比作湘君。飞花时节断肠人。怜绝艳、深宵堕雨，伤薄命、荒径锄云。花知否，侬非葬尔，自葬前身。家家庭院，落红未扫，都化轻尘。更东风吹去，落溷飘茵。凭画槛、忘归绣阁，拈翠带、斜踠湘裙。垂杨外，莺来蝶往，多少可怜春。
点绛唇
作者：乐钧
朝代：清
体裁：词

饮罢归来，素娥悬出天边镜。院空廊静。人似蔷薇影。抱被横眠，认作阑干凭。香萝径。翠消红冷。花落人应病。
点绛唇·题吴小轩竹月当窗夜读书图
作者：乐钧
朝代：清
体裁：词

竹屋书声，半窗夜色摇秋影。未烦灯檠。悬出天边镜。映雪燃藜，古意饶君领。银壶静。露凉幽径。青凤眠都醒。
玉漏迟·天寒翠袖图
作者：乐钧
朝代：清
体裁：词

竹边人影腻。云添鬓绿，烟含眉翠。浅碧衣裳，衬出淡红双袂。信是佳人绝代，却不似、天寒愁倚。风渐起。侍儿报道，玉郎归矣。别有薄命幽居，但掩镜伤魂，罢琴揩泪。自惜红颜，脉脉又还梳洗。独立黄昏过了，有鹦哥、呼人帘里。愁不寐。禁他月明千里。
玲珑四犯
作者：乐钧
朝代：清
体裁：词

燕子话愁，梨花飞梦，荒郊寒食无主。画船箫管地，往日辞家处。分将一抔艳土。对青松、几家坟墓。蜡烛冰销，纸钱风散，春恨独千古。沄沄绿波东注。叹钟情我辈，痴甚儿女。几杯肠断酒，化作冥冥雨。兼劳女伴深深拜，问何意、相怜如许。垂泪语。他时事、凭谁记取。
琐窗寒·竹柏楼居图为袁寿阶作
作者：乐钧
朝代：清
体裁：词

日黯苍筠，烟清翠叶，北堂春远。茹荼食檗，在日苦心谁见。听秋声、夜深捲帘，泪珠暗滴楼阑遍。似脱云片月，丛阶幽草，恋巢孤燕。难遣。孤儿恨，记课读催灯，停机落剪。春晖寸草，示我当年衣线。倩丹青、追写旧居，血痕渍满鹅溪绢。看图中、雪节霜柯，尚与西风战。
琐窗寒·绣凤图
作者：乐钧
朝代：清
体裁：词

六曲银屏，三重翠幕，几声金剪。轻霞薄雾，颜色较量深浅。唾残绒、丝丝乱飘，落花惹向风中转。镇绣筐拈簸，无情无绪，昼长人倦。春院。飞孤燕。甚彩凤双栖，彩云一片。新桐袅碧，满树枝条都软。念萧郎、何处倚楼，玉箫冷落芳信远。问金针、不解穿愁，底事愁如线。
琐窗寒·都门雪夜
作者：乐钧
朝代：清
体裁：词

铁马禁嘶，铜龙断泻，满庭燕雪。前番较可，不似者番寒彻。画炉灰、微吟漫歌，砚池已是玄冰结。更松醪似水，兰釭无焰，布衾成铁。愁绝。凭谁说。叹一片冬心，冷于霜月。梁园树老，数点寒鸦栖屑。莽迢迢、天末故乡，冻云千里无寸裂。记年时、麂眼篱边，正有梅花折。
瑶台聚八仙
作者：乐钧
朝代：清
体裁：词

碧草油油。秋到也、虫声昨夜啾啾。晓来方睡，风响又早飕飗。梧叶飘将离合梦，柳丝绣出短长愁。甚缘由。自来便尔，何况今秋。身居燕南赵北，问故乡近远，楚尾吴头。九曲黄河，还隔九派江流。未知春水再长，可容得、归人破浪舟。伤心曲，借玉琴谱定，寄与妆楼。
疏影·檐马
作者：乐钧
朝代：清
体裁：词

银冰碎裂。只峭风乍拂，都化寒铁。讶是金铃，摇近花边，不似者般凄切。前生记打梅花磬，尚袅袅、馀音将歇。更梦中、一片玲珑，恍听玉人环玦。偏是廊空院静，被伊猛赚得，心绪千结。战骑宵鸣，征勒晨嘶，怎怪愁人愁绝。红楼一角谁家住，也一样、丁东呜咽。总让他、塔语分明，唤醒暮烟残月。
百字令·再叠前韵
作者：乐钧
朝代：清
体裁：词

邮亭夜半，甚荒鸡迷乱，误催天晓。欲拨银釭重照影，又恐灯花相笑。钗燕将飞，钿蝉犹挂，各抱芳愁老。愁长愁短，恰如门外春草。猛忆锦线年华，香丝魂梦，随意消沉了。底事月明风露下，惆怅落红难扫。马足尘埋，车轮蓬转，顷刻云山绕。仰天细数，残星尚有多少。
百字令·四叠前韵
作者：乐钧
朝代：清
体裁：词

一声车铎，又匆匆离别，曾无分晓。如此百年都浪掷，那值云仙一笑。驿树鸦声，河桥马色，断送春人老。试看前路，夕阳红遍枯草。纵是懊恼听歌，凄凉买醉，合把心情了。尽有迢迢星月夜，几见蛾眉轻扫。残梦吹烟，新愁化水，枉逐风花绕。离肠几寸，未知曲折多少。
百字令·将至涿州五叠前韵
作者：乐钧
朝代：清
体裁：词

非关惜别，又非关感旧，伤心谁晓。认作世间儿女恨，也被林花冷笑。残夜呼尊，高秋把剑，泪洒西风老。无端归去，无端又踏燕草。记得日下层城，烟中古塔，五度经过了。几个黄金台下客，不把舍人门扫。射虎山空，钓鱼矶冷，梦里千回绕。芦沟桥畔，马蹄踯躅多少。
百字令·德州道中和刘芙初题壁
作者：乐钧
朝代：清
体裁：词

春城跃马，正河桥雨歇，晴云初晓。行到行人怀旧处，消受鸟啼花笑。猎猎斜风，沉沉远雾，树比当年老。软红十里，并无一半芳草。闻道隔院筝弦，当窗扇影，蓦地都停了。不是重来浑不信，门外屧痕如扫。小庙墙倾，荒亭瓦碎，剩有空烟绕。一杯冷酒，又添新恨多少。
百字令·过赵北口三叠前韵
作者：乐钧
朝代：清
体裁：词

水天无际，只渔舟几叶，荡摇昏晓。十二桥边千树柳，偷倚东风低笑。卖酒楼空，吹箫市远，马共征人老。荒洲冷渚，有谁来拾香草。往日蛇匝城腰，鱼登屋脊，万灶都沉了。麦陇几番黄又绿，尚有沙痕未扫。浪借风飞，堤愁雨涨，争似清溪绕。年年春尽，落花流过多少。
百宜娇·春日西湖花神庙
作者：乐钧
朝代：清
体裁：词

各现云姿，对凝霞想，玉女青童娇小。妒被封姨，谪经王母，依旧年年年少。东皇眷属，正未许、韶华催老。到如今、游戏人间，彩云犹自萦绕。阑槛外、红随绿渺。何故任飘零，不关怀抱。燕约莺期，蝶团蜂阵，无数情魔牵扰。空香幻影，太赚得、痴魂颠倒。想湖边、解佩归来，但拈花笑。
眼儿媚·晚燕
作者：乐钧
朝代：清
体裁：词

乌衣第宅锁烟霞。剌促向谁家。红迷楼榭，锦垂帘带，绿暗窗纱。营巢自有香泥在，未肯寄檐牙。影藏桃叶，情飘柳絮，梦冷梨花。
翠楼吟
作者：乐钧
朝代：清
体裁：词

字折钗痕，香留粉印，一编断肠遗稿。年时真燕婉，尽酬唱、月秋花晓。风轮飞搅。把绮思飘残，诗魂吹倒。帘栊悄。锦屏无恙，素琴僵了。草草。蕙死兰枯，似者般酸泪，替弹多少。伤心今第一，感郎处、又兼才调。瑶京人杳。更野渡船孤，离亭灯小。芜城道。独吟谁和，柳梢啼鸟。
菩萨蛮
作者：乐钧
朝代：清
体裁：词

帘栊密密阑干亚。多情啼鸟愁春谢。东面好风来。好花随意开。花开无落处。却向东风诉。花意自模糊。问花知也无。
菩萨蛮
作者：乐钧
朝代：清
体裁：词

柳颦花笑谁能遣。春愁衡与春深浅。燕子等开帘。红拖双尾尖。濛濛轻雾入。手揾香毡湿。明日是清明。与谁同踏青。
菩萨蛮
作者：乐钧
朝代：清
体裁：词

西家蛱蝶东家燕。绛桃花里迷茫见。晓起自钩帘。春寒冻指尖。廉纤针样雨。吹上屏风去。屏上画仙姝。仙裙湿也无。
菩萨蛮
作者：乐钧
朝代：清
体裁：词

门前溪水凄鸣玉。人家十里随溪曲。曲到画楼边。楼中人正眠。几回牵短梦。报与春寒重。长是替伊愁。伊曾替我不。
蓦山溪·武阳渡旅夜
作者：乐钧
朝代：清
体裁：词

荒洲古渡。沙阔行人语。芦笔两三枝，写不尽、秋声无数。鱼鳞云起，曾记上归船，从此去。别南浦。又上南州路。丹枫几树。隔岸迷烟雾。犹认杏花开，不道是、斜阳红处。独轮生角，趁不上前村，天已暮。渡头住。一夜风和雨。
蕙兰芳引·为王晓塍题画
作者：乐钧
朝代：清
体裁：词

春送水流，水流处、渡名桃叶。看一舸摇风，帆影半明半灭。谢他燕子，傍画桨、替人迎接。想碎红逐浪，正值江南三月。柳絮狂飞，荷珠轻堕，处处伤别。更情种王郎，还把艳歌再叠。秦淮东去，路添几折。空断肠、烟外橹声都歇。
虞美人·顷见孙蔚堂作此调，亦述一解继之，时戊辰十一月初三日
作者：乐钧
朝代：清
体裁：词

愁天酿雪先零雨。底是凭阑处。酒杯歇后夜寒来。锁著愁城此后为谁开。往年原是凄凉我。心事犹差可。莫怜新月似蛾眉。未到更深已是月斜时。
蝶恋花
作者：乐钧
朝代：清
体裁：词

帘外廊腰才几步。手拍阑干，踏尽天涯路。明月西头凝望处。行过明月东边去。蟋蟀鸣阶鸦绕树。欲入孤帷，顾影还延伫。玉漏频催天不曙。声声点点成风露。
蝶恋花
作者：乐钧
朝代：清
体裁：词

弦索一声人语悄。水色云光，尽逐游丝袅。满树斜阳天不早。生生啼煞催归鸟。归去定随金爵倒。醉亦难禁，不醉尤烦恼。别院梨花都谢了。梦中春恨知多少。
蝶恋花
作者：乐钧
朝代：清
体裁：词

时节乍寒还乍暖。浪说看花，花信无人管。墙北墙南蝴蝶满。花开花落青春短。悔饮蓝桥浆一碗。一寸柔肠，直做千回断。桃叶桃根波际远。渡头不敢高声唤。
行香子
作者：乐钧
朝代：清
体裁：词

正月元宵。二月花朝。好时光、过得无聊。香街绣户，紫陌红桥。有灯千檠，花千树，柳千条。五里扬镳。十里停桡。更谁家、鼓瑟吹箫。芳春易尽，仙侣难招。叹事悠悠，情脉脉，梦迢迢。
西子妆
作者：乐钧
朝代：清
体裁：词

月转莺帘，酒凉鹚杓，背著银釭私语。绿杨门巷绣街东，要同行、送侬归去。兰情半吐。道深夜、君归何处。路迢迢、怕薄绵衣服，难禁风露。空延伫。魄醉魂痴，一霎愁无主。匆匆絮别未分明，听谯门、零钟碎鼓。前期易阻。愿斟酌、香盟休误。被今番、赚得相思更苦。
西子妆
作者：乐钧
朝代：清
体裁：词

蝶冷空墙，蝉瘖废圃，早是燕辞深巷。传来隐语忒丁宁，似檐铃、诉风凄响。鸳楼怕访。记楼外、帘波轻飏。料如今，是翠绡尘积，奁封丝网。空凝想。马滑霜浓，往日曾低唱。盟心要待月圆时，奈三更、半轮斜上。情孤事往。只秋扇、团圞无恙。更愁伊、也立斜阳怅惘。
西子妆·题仕女竹间对弈图
作者：乐钧
朝代：清
体裁：词

炉篆烟疏，簟纹水滑，绣户枣花帘动。兰姨蕙姊困天长，借楸枰、破除香梦。凉云翠涌。渐敲醒、满林青凤。费思量，镇钗撩鬟脚，手循衣缝。眉痕重。一著争差，小语成娇閧。隔窗鹦鹉报花开，怕飞来、局边抓弄。残编闷拥。羡儿女、心灵犹用。便旁观、消得閒愁万种。
误佳期
作者：乐钧
朝代：清
体裁：词

人在紫兰香径。两面阑干对凭。黛眉深浅不分明。春梦如昏镜。未肯一回真。料是三生定。落红又比昨来深。昨夜东风紧。
贺新郎·生日对月独饮
作者：乐钧
朝代：清
体裁：词

七月初三夜。正多情、弯弯月子，悄窥窗罅。二十四秋如弹指，又早风梧落乍。记每岁、今宵灯下。碧玉花瓷红玉酒，有旁人、替我殷勤泻。今此酒，对谁把。明河一抹天如画。认纷纷、青鸾衔纸，紫鸾骖驾。故国他乡何分别，恨少云车风马。算只合、高歌聊且。便欲寄愁天上去，料嫦娥、亦是伤心者。离别泪，恐同洒。
过秦楼·题谭君农郎中待渡图
作者：乐钧
朝代：清
体裁：词

慧是莲心，香为兰性，并种紫微仙馆。编云作筏，泻月成波，游戏碧罗天半。浮世忒恁迷茫，情海风翻，爱河冰断。问因缘簿子，司花人注，散花人管。都羡煞、少伯携家，尧章载酒，荡得五湖春满。参将镜影，悟彻炉烟，只了雇花公案。侬已扁舟廿年，系柳津亭，泛桃溪岸。怅横塘旧路，一笑三生梦短。
醉花阴
作者：乐钧
朝代：清
体裁：词

嫩绿娇黄三两树。似是逢人处。风起便黄昏，一缕愁丝，飘入濛濛雨。寻春自是来时误。马踏残泥路。梦里枉分明，行过庭心，转过廊腰去。
醉花阴
作者：乐钧
朝代：清
体裁：词

葱白衣裳云碧袖。蝴蝶双双绣。身似玉钗纤，不解相思，却又因谁瘦。海棠一萼红初透。恰受春风彀。千万莫开花，试看枝头，几朵红依旧。
醉花阴·南塘
作者：乐钧
朝代：清
体裁：词

额黄晕压眉花翠。照影南塘水。谁信似今朝，一片青篷，雨雨风风里。只隔垂杨三四里。容易思量起。不见也消魂，一桁红帘，挂在红船尾。
金缕曲
作者：乐钧
朝代：清
体裁：词

一见三生业。记虹桥、水香云嫩，画船迎接。剪剪轻风飘荇带，顷刻吹红玉颊。恁起坐、都成娇怯。斜倚碧阑歌白纻，破樱唇、低振瑶笙叶。听未了，恨千叠。飞来一阵惊蝴蝶。恣轻狂、沾红惹翠，乱侵宫箑。何必凄凄连夜雨，已是桃花小劫。怎怪得、真珠盈睫。欲放鹦哥还陇树，愧青衫、不似黄衫侠。料恐是，石家妾。
金缕曲·康龙山落京兆解往徐州觐亲作此送之
作者：乐钧
朝代：清
体裁：词

归梦淩风起。愿同君、冲冰踏雾，一鞭南指。戏马台边停马处，路隔铜街千里。今夜向、谁家投止。茆店酒醒问首望，但芦沟、冷月明如洗。应念我，独留滞。月来共洒悲秋泪。对黄花、持螯擘脯，浩歌沉醉。此后西窗银烛黯，谁与龙渊吐气。且约看、明春桃李。倘过彭城烦买棹，把离心、先寄黄河水。休再说，往时事。
金缕曲·景贤楼秋夜
作者：乐钧
朝代：清
体裁：词

月出梧桐夜。听西楼、丁丁磔磔，玉壶声乍。又是凄凉时候到，倚遍朱阑粉榭。浑一种、秋心难写。定有冷红三四点，被轻风、吹落苔砖罅。和草露，暗飘洒。平生已分伤心怕。更谁堪、啼螀未歇，又嘶檐马。剪剔兰煤知几遍，依旧朦胧半灺。是泪眼、麻茶相射。归梦不成眠不得，怅关山、但见明河泻。早过了，漏三下。
金缕曲·雪如将还吴门，有相待于半塘之约，为作此解送之
作者：乐钧
朝代：清
体裁：词

且莫伤离别。照同心、江南江北，一般明月。此去洗妆梅花下，判取玉钗寒彻。记那日、酒阑曾说。衣上珍珠千万颗，是三年、泪点迎风结。因往事，又呜咽。迟回心事今来决。问相逢、绿杨门巷，燕飞时节。十里横塘东流水，比似情波千折。更眼里、一天冰雪。多少吹箫红粉伴，看江头、打桨呼桃叶。歌此曲，重凄切。
长亭怨慢·寄远
作者：乐钧
朝代：清
体裁：词

自离别、流丸飞箭。两听寒蝉，再逢新燕。碧草黄云，梦中归路更遥远。镜边花外，曾几度、寻来遍。著眼未分明，又不奈、旅窗风颤。重见。想朱愁粉瘦，不似旧时人面。晨烟暮雪，罨断了、故山千点。只颠倒、一领青衫，那消得、年年金线。正日暮天寒，楼上垂帘休捲。
阮郎归
作者：乐钧
朝代：清
体裁：词

昼长花落小楼阴。帘波日影沉。阑干曲曲径深深。教人何处寻。经绣户，听瑶琴。关心直到今。如今已分不关心。愁来争自禁。
露华·方式亭同年将需次江右，以金陵女史王德卿贞仪画白桃花帧子属题。德卿习经史律历之学，兼能诗，二十馀岁殁，式亭之表叔母也
作者：乐钧
朝代：清
体裁：词

玉真跨凤。叹现过优昙，短似春梦。自写化身，开作瑶池仙种。素妆怕涴脂痕，只借碧云轻捧。风过处，盈盈淡魂，和影吹动。人间倍合珍重。问绢粉毫香，标韵谁共。谩说绛奴颜色，空迷溪洞。寄心露井银床，肯逐浪花红涌。潘令去，河阳定须遍种。
风马儿 其一 戏调友人三首
作者：乐钧
朝代：清
体裁：词

一声帘押响空堂。把笑也分张。愁也分张。但早片时犹自在前廊。刚刚。无人时候立花旁。便远也无妨。近也无妨。奈有侍儿来送紫香囊。将将。
风马儿 其三 戏调友人三首
作者：乐钧
朝代：清
体裁：词

初时相见尚丫头。但朝也藏钩。暮也藏钩。只道只知憨笑不知愁。不不。如今欲见更无由。似河也分流。汉也分流。未必桥边织女忆牵牛。休休。
风马儿 其二 戏调友人三首
作者：乐钧
朝代：清
体裁：词

那回转出绣屏风。看衣也猩红。袜也猩红。行近人前又转入帘中。匆匆。一般心胆怯惺忪。怕花也羞侬。鸟也羞侬。只有梦魂到处尽从容。空空。
高阳台
作者：乐钧
朝代：清
体裁：词

绿漾琴丝，红侵绣谱，一庭草草花花。青粉墙边，藤苗织满篱笆。评书读画人都倦，有凉阴、低羃窗纱。小莲娃。帘里添香，帘外分茶。天青海碧人间世，叹蓬心百转，柳路三叉。鹤驾星軿，无端也到天涯。年时载酒停桡客，替文箫、添个邻家。且抟沙。去算征鸿，住算栖鸦。
高阳台·上巳京口渡江至扬子桥
作者：乐钧
朝代：清
体裁：词

石茁云苗，沙拖水蔓，蒜山遥对瓜洲。塔影如锥，何曾插住江流。珠宫晃出金鳌背，仗风潮、送过轻舟。算春游。扬子桥边，杨柳楼头。踏青斗草今朝事，记花惊倦眼，酒滑歌喉。旧梦无痕，模糊说与閒鸥。丝丝冷雨才飘断，看斜阳、红射邗沟。漾新愁。扶柁吴娘，犹唱吴讴。
高阳台·题陶凫香客舫填词图
作者：乐钧
朝代：清
体裁：词

笛谱翻秋，笙囊贮夜，烟波一叶吴舲。雨雨风风，篷窗点点声声。年年处处愁无那，仗豪尖、与破愁城。又牵情。东岸飞花，西岸啼莺。如今不载江湖酒，已摇槎星汉，浣笔蓬瀛。笑问旁人，我词何似耆卿。鲈乡正有浮家客，砚池中、鱼唼轻萍。太痴生。怎为填词，换了科名。
鬲溪梅令
作者：乐钧
朝代：清
体裁：词

半江春水半江风。落花红。几处愁人酸泪、寄花中。一时流向东。浅斟低唱尽从容。太匆匆。记得销魂桥畔、系青篷。隔窗飞柳绒。
鹊桥仙
作者：乐钧
朝代：清
体裁：词

花朝过了，海棠杨柳，十日尚无消息。春工果肯为花忙，不信是、东风无力。雨轻烟冷，朝朝暮暮，又早做成寒食。今年拚是不伤春，奈楼上、愁人吹笛。
齐天乐
作者：乐钧
朝代：清
体裁：词

玉人渐解眉梢语，刚才十三年纪。嫩绿铺愁，新红绣影，记得池阑同倚。痴迷燕子。甚剪破帘波，啄残香字。别却珠楼，谢伊常到梦魂里。如今云鬓更腻。自来曾见惯，争用回避。金叶偷窥，银鱼暗赠，应忆当年情事。萧郎易死。漫倚竹传声，隔花弹泪。两扇窗儿，甚时还半启。
齐天乐·夕阳
作者：乐钧
朝代：清
体裁：词

人间第一愁时候，薄暮碧云芳草。断树犹明，遥山半醉，人倚楼阑心悄。长庚见了。渐牛背村坳，马蹄烟杪。做出黄昏，片霞隐隐送归鸟。休惊少年易老。问谁禁受得，如此凭眺。野渡呼船，寒垆听笛，更是愁伊相照。无情便好。任城上乌啼，雨馀蝉噪。下却帘钩，玉釭长夜晓。
齐天乐·残月
作者：乐钧
朝代：清
体裁：词

素娥愁黛无人扫，眉弯自描刚罢。玉镜奁收，冰轮轴涩，来到人间深夜。星稀露下。早香闭虾帘，翠寒鸳瓦。悄映孤灯，小窗犹有未眠者。谁家人又去也。梦醒门正启，门外嘶马。暗树惊魂，秋芜贴影，恻恻相看平野。伤心漫写。更蟾魄无归，桂花全谢。画角吹残，寺楼钟又打。
月夜步鲁王宫遗址
作者：乔世臣
朝代：清

荒城一片月，何处汉与秦。珠玑余瓦石，台榭留荆榛。鲁宫今不见，况乃宫中人。阿房三月火，姑苏千载尘。徘徊意无限，闻钟警迷津。
史梦兰继室田太夫人九十大寿
作者：乔亦香
朝代：清
体裁：联

天展春光增寿算；节过人日舞斑衣。
嘉禾道中
作者：乔亿
朝代：清

扁舟入于越，回首望句吴。草树裴休宅，风烟范蠡湖。渔歌争晚渡，桑妇有蚕租。旧事沧波逝，何人识霸图。
客氏拜·其三
作者：乔亿
朝代：清

当年客氏拜，奉之抵锡赍。身歼浣衣局，秽气塞四海。运丁百六朱明移，客氏拜，三字在。
木渎章重宅晓起从沈尚书放舟至光福镇
作者：乔亿
朝代：清

春莺拂曙啼，春棹落波齐。日照万花谷，人行香水溪。风光沿岸转，岚影压船低。泊处非投止，联裾更向西。
过泰山巨上人兰若得阴字
作者：乔亿
朝代：清

凉飙肃晴野，清磬隔前林。古寺行人少，寒山落叶深。孤筇随竹影，一径入萝阴。渐觉禅居近，空香引道心。
夏县谒司马温公墓
作者：乔光烈
朝代：清

条山苍苍河水黄，大贤钟毓非寻常。儿童走卒识君实，至今青简生辉光。天将元老资有宋，范韩文富道继昌。公乎正色发伟议，伊训说命同敷扬。传闻中国相司马，辽人拱手戢朔方。奈何功德未及竟，凤凰忽逝麒麟藏。转使奸回窃国柄，碑刊元祐覆纪纲。当时墓碑题御笔，清忠粹德昭炜煌。钜手万言勒神道，学士振藻铿琳琅。一朝被谗忽摧毁，马鬣空见斧与堂。墓门闭向六百载，公名自共河山长。整冠下拜瞻且肃，松柏声入清风香。
栈道木偏桥易构以石俾安固永久
作者：乔光烈
朝代：清

平时架飞梁，伐木跨危栈。往来虽藉通，风雨亦多患。常苦摧颓易，？阢骇相践。岁时劳工徒，修役连夕旦。何如计其安，坚脆易所便。因之琢山骨，结构法初变。庚庚复坦坦，漂摇幸无荐。车马秦蜀交，虹蜺度天汉。纪事成此章，所期久安晏。
栈道木偏桥易构以石俾安固永久
作者：乔光烈
朝代：清
体裁：古风

平时架飞梁，伐木跨危栈。往来虽藉通，风雨亦多患。常苦摧颓易，𨻄阢骇相践。岁时劳工徒，修役连夕旦。何如计其安，坚脆易所便。因之琢山骨，结构法初变。庚庚复坦坦，漂摇幸无荐。车马秦蜀交，虹蜺度天汉。纪事成此章，所期久安晏。
霍山
作者：乔光烈
朝代：清

太岳记《禹书》，霍为冀州镇。中央惟土德，极并嵩华峻。积厚恣蟠薄，元气富宣蕴。仰观何轩昂，腾霄意不尽。青排与翠竦，峰岭擢戈盾。苍紫障日回，凌标冠霞近。神灵閟杳蠖，秩祀严荐晋。尚闻竹节书，使者去方迅。于今配侯伯，福物道无吝。功美云雨施，岁被千里润。歌诗展然作，庶用备赞傧。
鹳鹊楼
作者：乔光烈
朝代：清

何处西风鹳鹊楼，烟沙萧瑟满汀洲。人间俯仰成千古，到海黄河日夜流。
滁阳道中
作者：乔大鸿
朝代：清

醉翁亭下路，尽日少人行。山色一城碧，夕阳千岭明。断云含雨气，疏树动秋声。我亦希前哲，新诗马上成。
舟次淮阴感旧
作者：乔大鸿
朝代：清

荒城木落雁声迟，傍水人家短竹篱。渡古尚余垂钓客，时平无复佩刀儿。长堤晓露新栽柳，野店斜阳旧酒旗。回首故交凋谢尽，一声横笛使人悲。
山村即景
作者：乔守敬
朝代：清

晚村一带槿篱斜，绕岸木棉黄作花。今夕欲投何处宿，夕阳红树有归鸦。
送金小岱归临安
作者：乔守敬
朝代：清

西风堕征雁，千里催归人。归心不可羁，况有堂上亲。亲衰病且笃，望远尤含辛。纵抱四方志，畴能间天伦。莫理宛溪棹，朝指姑溪滨。白日黯秋景，黄海虚前尘。胜游岂不乐，聚散非无因。不见张季鹰，尚忆鲈与莼。去年客乌江，识君届秋闰。今年送君归，霜华逼冬信。形骸相与忘，投赠两不吝。朅来历江湖，千里穷一瞬。君作兖山游，我止白田岸。登临预秋约，山川资壮观。《骊驹》一以歌，萍梗忽中断。后会知何时，归途期百顺。行行各勉旃，莫负青丝鬓。
送金小岱归临安·其一
作者：乔守敬
朝代：清

西风堕征雁，千里催归人。归心不可羁，况有堂上亲。亲衰病且笃，望远尤含辛。纵抱四方志，畴能间天伦。莫理宛溪棹，朝指姑溪滨。白日黯秋景，黄海虚前尘。胜游岂不乐，聚散非无因。不见张季鹰，尚忆鲈与莼。
送金小岱归临安·其二
作者：乔守敬
朝代：清

去年客乌江，识君届秋闰。今年送君归，霜华逼冬信。形骸相与忘，投赠两不吝。朅来历江湖，千里穷一瞬。君作兖山游，我止白田岸。登临预秋约，山川资壮观。《骊驹》一以歌，萍梗忽中断。后会知何时，归途期百顺。行行各勉旃，莫负青丝鬓。
寄杨千木佥事
作者：乔崇修
朝代：清

二年投老浙江东，强健宁甘万事慵。四海交游重文举，半生豪气迈元龙。嵇山瑶草春应长，镜水寒波绿未浓。此际由来可乘兴，篇舟雪夜许相从。
挽方石川
作者：乔崇修
朝代：清

风雨昼如晦，嘤鸣何所求。含凄念君子，逝矣不复留。缅想结谊初，把臂在邗沟。俯仰三十载，于义诚不偷。君昔官京师，良宴间从游。岂伊文酒会，中心结绸缪。迨君入西川，视学三岁周。自兹音尘隔，合并嗟无由。白日不停晷，江河驰急流。君时尚无恙，远念心悠悠。去春奉王事，按节向越州。便道过白田，讯我暂维舟。论旧语未毕，荐祢拟见收。余曰老矣夫，田园方退休。五月杨梅熟，连林叫钩辀。放我湖上棹，酌酒与君酬。汝南高月旦，叹余竟白头。咄嗟事如昨，百年君已遒。昨往视君疾，抚榻心独忧。勿药望有喜，讵意遂弗瘳。路人且怆恻，况我重交游。因哀遂成赋，泣献君知不？
丰台看芍药
作者：乔崇烈
朝代：清
体裁：古风

我乡芍药世称最，太守当年盛车盖。一时花数偶符人，好事流传说金带。此间名地维丰台，四月狂香吹馣馤。玉轮宝马人人过，不少高阳一杯酹。山公病愈呼我出，日淡风轻净流壒。千朵万朵循巨观，一枝两枝有微会。酒酣忽忆故园趣，曲槛离披烟水外。一官拘系返何时，乞假嗟如船上濑。归来更向瓶中看，几上风光正无赖。击壶烧烛已忘愁，醉笑竹王轻汉大。
北河
作者：乔崇烈
朝代：清

北河之水来何方，四顾白浪纷茫茫。山崖摆石怒雷吼，波臣肆毒民生戕。可怜草木环巨浸，污者既没隆者黄。老农道边袖手泣，滞穗那得希除芒。村村黔首筑堤集，锹锄各致羊头钢。喧填往来不得息，略如巢燕衔泥忙。秋成傥可得一饱，此日敢惜胝胼疮。我来自京归南井，绿蒲十幅安吴樯。涛翻岸断不可辨，竹索或曳人垣墙。版扉土屋半在水，居人僦食空橐囊。我家苦忆淮黄侧，西兼白马东广洋。年年稻田长荇藻，以鱼作蔬菱作粮。比闻五旬雨不歇，对此能勿心烦伤。侧闻圣人重人事，疏沦有道谁其商。
和《梦西陂秋日》韵
作者：乔崇烈
朝代：清
体裁：七言绝句

花落蒙笼溯洛波，江边黄竹子频歌。思乡怀古年年事，不道今年白发多。
夏日诸同人小集晚过龙泉寺南风氏园看古松限韵同赋
作者：乔崇烈
朝代：清
体裁：古风

我昔住京师，缁衣困软土。寄寓必僧寮，怕路如怕虎。以此七公车，踪迹常踽踽。来暮去辄先，晦朔不及五。婆娑风氏松，廿年未再抚。平生了无恨，念兹每莫补。山公雅好事，逸兴为新雨。忘年集小友，清言述前古。馀韵尘既浥，幽芬兰亦吐。昭回出圣藻，光焰被衡宇。磊磊及馀物，君恩难悉数。我从蓬蒿来，一朝睹未睹。是时云漠漠，漏可届未午。挈榼城南游，招提拔灌莽。故事说半甲，法物列两鼓。惊闻涛声高，左右欲挽弩。始知十八公，去此才数武。躧履亟相就，不异故人聚。浮云几苍白，散质谢斤斧。别来看更长，欲语畏罗缕。已有鳞似龙，宁无脂化琥。邻槐亦已老，翠棚爱撑拄。归意视夕阳，歌音借蛮贾。勿忘今日乐，尘埃暂弛组。
奉赠林非闻前辈
作者：乔崇烈
朝代：清

墙东有何好，委身其间者。往往有人在，岁月定潇洒。我闻万物若刍狗，何物一官真敝帚。乾坤清气本生人，横目二足宁相负。四明山，雪窦水，芒鞋竹杖追黄绮。冬一裘，夏一葛，芝房松鬣无饥渴。当时海水变桑田，今见文思帝则天。手抛柏子高千尺，回首优游六十年。
悼亡
作者：乔崇烈
朝代：清

惨目复惨目，掩涕入汝房。揽镜泣孤影，抚枕悲残芳。嫁衣亦已敝，绣幕无时张。箜篌遗素壁，刀尺缄空箱。种种感故物，脉脉想容光。忆汝初归时，盛饰拜姑嫜。锱铢今何有，毁弃坐我穷。往余客京师，心念第三郎。料知需玩弄，买来小银铛。封题托鸿羽，更著书数行。嗟我寄未到，此子先夭殇。汝每持以泣，因之汝亦亡。那更复见此，能不摧肝肠。
拙道人再以豆苗菹见寄
作者：乔崇烈
朝代：清
体裁：古风

公示豆苗诗，复送豆苗菜。茎叶何青青，香脆曾未改。摘撷缅白云，山趾及溪背。顷筐课髡塞，解箨括晻薆。封题远饷公，分食逮我辈。长安盛苦苣，已箸达编阓。我昔误一食，厥刺戒膺肺。念彼山中人，食此大自在。径须从之游，悠然咏采采。
梦舍弟之次日次前韵
作者：乔崇烈
朝代：清
体裁：五言律诗

池塘前夜梦，酌酒共宣幽。诗本劳相忆，蔬盘更拾柔。花番樊圃树，人服许田牛。为计梧冈凤，何如藻面鸥。
次《晚凉》韵
作者：乔崇烈
朝代：清
体裁：五言律诗

凉风来木末，萧寺易临秋。葛草空箱及，苔花寄径幽。家书嫌纸尾，旧学怯词头。渺渺白云下，衰颜似昨不。
水带子歌和竹垞先生
作者：乔崇烈
朝代：清

淮阴市门头白翁，壁挂一物环无终。象则鞶厉芤肖空，枵然而游欢市蒙。试叩是何器，翁言厥用壶樽同，御之不虑投惊潨。我昔浮大河，畏作恶剧跋扈风。一舟掀簸奡力不得施，砉尔崩涛灭顶瞀若瞽与聋。颠倒下上间，方寸余惺忪。恍惚一掷再掷落贝阙，临绡宫亲闻？京。号令龟使驱羊工。凉波一勺入我口，泠泠直下黄庭中。覆舟如覆盂，摸索忽得逢。攀援而出幸不死，距今十有七载更得称。凫公当时自恨致此晚，令我水底从噞喁。可知岩壑平生属吴越，扬子茫茫戒朝发。钱江潮汐尤怖人，往往临之羡翩鹘。况是我里门，岁岁并受黄淮吞。饥驱散者日已众，燕雀何以筹生存。老翁索钱才几贯，我幸得之肯以三公换。几回沧海叹横流，南北东西镇相伴。公无渡河公渡河，曩来覆溺何其多。从此致用应无讹，吾师长水先生新作歌。
水带子歌和竹垞先生
作者：乔崇烈
朝代：清
体裁：古风

淮阴市门头白翁，壁挂一物环无终。象则鞶厉芤肖空，枵然而游欢市蒙。试叩是何器，翁言厥用壶樽同，御之不虑投惊潨。我昔浮大河，畏作恶剧跋扈风。一舟掀簸奡力不得施，砉尔崩涛灭顶瞀若瞽与聋。颠倒下上间，方寸余惺忪。恍惚一掷再掷落贝阙，临绡宫亲闻𧴆京。号令龟使驱羊工。凉波一勺入我口，泠泠直下黄庭中。覆舟如覆盂，摸索忽得逢。攀援而出幸不死，距今十有七载更得称。凫公当时自恨致此晚，令我水底从噞喁。可知岩壑平生属吴越，扬子茫茫戒朝发。钱江潮汐尤怖人，往往临之羡翩鹘。况是我里门，岁岁并受黄淮吞。饥驱散者日已众，燕雀何以筹生存。老翁索钱才几贯，我幸得之肯以三公换。几回沧海叹横流，南北东西镇相伴。公无渡河公渡河，曩来覆溺何其多。从此致用应无讹，吾师长水先生新作歌。
秀野草堂观镫歌
作者：乔崇烈
朝代：清
体裁：古风

秀野池阁阊丘东，千跗万萼春烟笼。主人弄笔追清雄，好客不道陈元龙。邓尉花发山山秾，好事千里千人从。包家费家河尽塞，四方并迹舣多■。主人辨物邀群入，山堂日吉谋清悰。是时新正且未破，上元虽过镫犹红。周遮何止树万丛，枝枝缀蜡缘春虫。碧天沈沈未上月，青梢濯濯初弥风。池塘冰泮新水瀜，远近影落无边中。林亏竹蔽各窈窕，疏者得密密者重。不夜亭边听填咽，银花火树何摇溶。拔地一塔并两峰，黑云半截垂天虹。光焰或窃合利颗，雷峰不待南屏钟。葡萄一架制最工，百千苹实缠栊枞。长安担头笑琐细，令我远忆浮槎翁。楚鞭戛击声磨空，动地鼓愕渔阳坟。旃幢旌节遍山出，三里雾合昏穹窿。哀丝豪竹乐未终，化人城与仙山通。飙车电毂如有逢，妙严仿佛来香踪。紫霞之衣金绡𢃐，并桃冠子偏髾浓。白咽红颊青青瞳，临水隔花小队恭。五花寂寞嫌幽宫，青虬跃跃白凤雍。采珠拾羽共游衍，笃蓐一发云已封。厌厌夜半星横纵，主人与客欢无穷。百瓶卧地拇折冲，接䍦倒著扶奚童。明朝更约探梅去，万山寒玉含珑松。
秀野草堂观镫歌
作者：乔崇烈
朝代：清

秀野池阁阊丘东，千跗万萼春烟笼。主人弄笔追清雄，好客不道陈元龙。邓尉花发山山秾，好事千里千人从。包家费家河尽塞，四方并迹舣多𲻚。主人辨物邀群入，山堂日吉谋清悰。是时新正且未破，上元虽过镫犹红。周遮何止树万丛，枝枝缀蜡缘春虫。碧天沈沈未上月，青梢濯濯初弥风。池塘冰泮新水瀜，远近影落无边中。林亏竹蔽各窈窕，疏者得密密者重。不夜亭边听填咽，银花火树何摇溶。拔地一塔并两峰，黑云半截垂天虹。光焰或窃合利颗，雷峰不待南屏钟。葡萄一架制最工，百千苹实缠栊枞。长安担头笑琐细，令我远忆浮槎翁。楚鞭戛击声磨空，动地鼓愕渔阳坟。旃幢旌节遍山出，三里雾合昏穹窿。哀丝豪竹乐未终，化人城与仙山通。飙车电毂如有逢，妙严仿佛来香踪。紫霞之衣金绡？，并桃冠子偏髾浓。白咽红颊青青瞳，临水隔花小队恭。五花寂寞嫌幽宫，青虬跃跃白凤雍。采珠拾羽共游衍，笃蓐一发云已封。厌厌夜半星横纵，主人与客欢无穷。百瓶卧地拇折冲，接䍦倒著扶奚童。明朝更约探梅去，万山寒玉含珑松。
移居
作者：乔崇烈
朝代：清

移居从近市，差觉与官宜。漏水听毋误，砖花蹋免迟。邻喧沽酒肆，梦隔护巢枝。微禄惭迎母，秋风冷鬓丝。
移居留别长椿主人
作者：乔崇烈
朝代：清

春风生院草，木叶冷霜天。一一去来迹，依依二十年。与君同季世，分手惜流川。更下何时榻，重寻未了缘。
立秋日枕上
作者：乔崇烈
朝代：清

新凉涤残暑，细雨作秋声。笛簟初宜夜，鳏鱼自怆情。草荒原上冢，梦断驿前更。来日怜儿女，单衣补未成。
过盘谷拙道人以豆苗菜见寄用宋山言韵
作者：乔崇烈
朝代：清
体裁：五言律诗

不荷金鸦久，南山想旧苗。阑干看寸寸，荒秽付遥遥。撑拄应无负，膏肓定未消。春羹添故实，高唱玉堂宵。
仙姑板桥
作者：乔彦
朝代：清

月色波光照眼穿，桥名依旧说升仙。何年乌鹊重填岸，引得人登大愿船。
挽张之洞联
作者：乔曾劬
朝代：清
体裁：联

天道难论，正世事艰虞，遽夺哲人摧柱石；忠诚不泯，愿英灵来往，长留浩气作山河。
挽曾国藩联
作者：乔松年
朝代：清
体裁：联

勋业佐中兴，何期天柱俄倾，九陛改容闻太息；讴歌遍南国，忍看江流不转，千城雪涕失瞻依。
挽张百熙联
作者：乔树栴
朝代：清
体裁：联

横舍共生哀，造象巍峨，北斗泰山称士望；上方频问疾，饰终稠叠，青天白日鉴臣心。
贺张百熙60寿联
作者：乔树栴
朝代：清
体裁：联

龙文久耀宜延寿；鹗荐频邀愧报知。
斋联
作者：乔椿龄
朝代：清
体裁：联

四方名士皆知己；八座门生正少年。
芭蕉
作者：乔湜
朝代：清

绿云当窗翻，清音满廊庑。风雨送秋寒，中心不言苦。
九日送友人赴澧州
作者：乔用迁
朝代：清

杜若芳洲赋楚骚，恰当佳节又题糕。苍茫画舫成千里，牢落金尊感二毛。极目云天排雁字，放怀月夜逐渔篙。湖山到处皆堪赏，知有幽奇写健毫。
挽丁鹭汀父联
作者：乔用迁
朝代：清
体裁：联

记百花生日饯别禅关，只今敬礼文存，空回首飞鸿雪里；拟六月息时重归琐院，忽报令威羽化，更伤心来鹤楼头。
八月十五夜侍母宴，时大人客上党，大兄客夔州，即事书情次苏长公中秋见月寄子由韵
作者：乔肃
朝代：清

积阴一扫冰轮高，洞澈直欲明秋毫。北堂清敞宴初设，栖禽夜惊松间涛。肩随弟妹率稚子，恪立庭除欢菽水。进觞再拜悄无言，孤云带雁西风起。流光迅速奔双丸，父年半百霜毛蟠。书来自言日健饭，太行西去秋多寒。忆从燕蓟游梁汴，岁岁秋风客程变。征车何日毁双轮，课子前经闭庭院。伯兄面壁赤甲山，宝弃不怨志益坚。剑阁每从云际上，阵图时向江边看。宵深气肃月更好，露其金罍泫阶草。天涯此夕知何如，庭桂香浓秋未老。闲居色养岂辞贫，愿得门无离别人。酒肴既彻启明出，寒芒独照无眠客。
过留云堂书侄邃墨迹后
作者：乔肃
朝代：清

笔阵走蛟虬，纵横孰汝俦。两行清泪落，一曲《广陵》休。薄俗无青眼，斯人未白头。空教竹林下，掩卷独淹留。
下滩
作者：乔莱
朝代：清

湘南三月湘水生，驰波跳沫空江鸣。？砑乱石亘江面，险如瞿塘滟滪谁能撄？我闻就下水之性，岂乐与石相排争。清流何为辄暴怒，鼎沸势欲苍厓倾。其如滩石太险巇，横排曲扼真难平。笆竿之船薄如纸，左旋右折中流行。柁师自许识趋避，到此亦觉心魂惊。十里五里在俄顷，回头不见丹峰横。一滩才过一滩至，到耳总作奔雷声。纵然赋命果穷薄，毋乃太视波澜轻。
下滩
作者：乔莱
朝代：清
体裁：古风

湘南三月湘水生，驰波跳沫空江鸣。𥓂砑乱石亘江面，险如瞿塘滟滪谁能撄？我闻就下水之性，岂乐与石相排争。清流何为辄暴怒，鼎沸势欲苍厓倾。其如滩石太险巇，横排曲扼真难平。笆竿之船薄如纸，左旋右折中流行。柁师自许识趋避，到此亦觉心魂惊。十里五里在俄顷，回头不见丹峰横。一滩才过一滩至，到耳总作奔雷声。纵然赋命果穷薄，毋乃太视波澜轻。
湘口
作者：乔莱
朝代：清

雁叫猿啼不可闻，零陵风雨正纷纷。三岩明灭潇湘合，二水潆洄楚粤分。纵目好看灵岳树，落帆犹带隐山云。探幽更向愚溪去，野性偏宜鸥鹭群。
确山道中
作者：乔莱
朝代：清

中州天下腹，厥田异斥卤。如何南汝间，千里馀旷土。道询九十翁，涕出语未吐。流寇昔煽乱，中原竞鼙鼓。杀戮兼流亡，千百存三五。村落略有人，城市屋可数。荒山相经亘，白日仗弓弩。余谓殊不然，汝等逢圣主。赐租吏发粟，修文已偃武。牛种亦易致，旱涝非所苦。休养四十年，胡不治场圃？老翁泪纵横，斯理公未睹。户少徭益繁，民贫吏如虎。居者不可留，缺者讵可补。如欲起疮痍，嗷嗷望卓鲁。闻言三叹息，谁其任州府？
过应山县吊杨忠烈公
作者：乔莱
朝代：清

呜呼！有明神宗之季国卼臲，光宗继之更短折。维时先生官给事，顾命乃与大臣列。防微肩巨定大计，选侍移宫一朝决。再起中丞赴双阙，大柄已被阉人窃。干儿义孙满庙廊，二十四罪愤所切。赤县争高宦者祠，彤庭遍染中丞血。讵有婪赃杨大洪，舍人宁死心如铁。或言汉之厨顾洁其名，唐之牛李营其穴。宋之洛蜀明东林，党祸纷纷蹈覆辙。封疆已被门户误，遂讥先生太激烈。我谓此言殊不然，藉口保身附明哲。假使当年稍媕婀，张禹孔光更何别？君子岂能误国家，目为党人正气绝。呜呼！正气绝，国乃灭。
过高邮
作者：乔莱
朝代：清

万里渡潇湘，洞庭一苇驾。不图返故乡，苍茫与之亚。崩奔万雷鸣，漭沆一川泻。浩浩无陵谷，汤汤兼冬夏。孩稚饱虺蛇，鹅鸭栖桑柘。舴艋妇子巢，场圃鱼龙舍。买薪须论斤，卖儿不计价。古人贵防川，蚁穴严一罅。如何村落间，众流汇其下？耕凿计已休，畚锸役未罢。死者长已矣，壮者不得暇。哀哉此苍生，谁将奇祸嫁？
夏日
作者：乔远炳
朝代：清

薰风愠解引新凉，小暑神清夏日长。断续蝉声传远树，呢喃燕语倚雕梁。眠摊薤簟千纹滑，座接花茵一院香。雪藕冰桃情自适，无烦珍重碧筒尝。
出山海关和张诗舲
作者：乔重禧
朝代：清

跸路仙筹驿骑催，扶桑迎面晓霞开。雄关锁钥千山包，沧海朝宗万国来。当日从龙多硕辅，即今射虎亟边才。长城诗思增怀古，策马相期上大台。
出山海关和张诗舲
作者：乔重禧
朝代：清
体裁：七言律诗

跸路仙筹驿骑催，扶桑迎面晓霞开。雄关锁钥千山抱，沧海朝宗万国来。当日从龙多硕辅，即今射虎亟边才。长城诗思增怀古，策马相期上大台。
噶布陔和许滇生
作者：乔重禧
朝代：清

出卡快扬鞭，朝阳艳锦鞯。碑荒娄室墓，草长塔儿泉。杨柳严边戍，松花问战船。山凹见丛菊，乡梦落吴天。
大台和诗舲
作者：乔重禧
朝代：清

兴京王业自天开，捺钵频添驻䟆台。万马横驱厨岭下，六龙晓渡大河来。国陵地迥风云壮，辽塞秋深雨雪催。才子櫜鞬勤载笔，饶歌应陋上之回。
杏花和祁春浦
作者：乔重禧
朝代：清

十三万众化沙虫，圣武犹传挞伐功。百战艰难成创业，三山形胜矗长空。盘雕影落关云黑，塞马秋腾海日红。开国神谟天助顺，莫将成败论英雄。
精忠柏歌
作者：乔重禧
朝代：清

风波亭上白日黑，三字狱成碧血碧。千秋冤愤谁见之，惟有凌霜一株柏。柏之生也精气横，柏之死也英风鸣。公生亦生死亦死，如公者死将焉生。柏既不能将身作弓弩，随公直捣黄龙府。又不能化为宝剑如吴钩，出匣径斩奸臣头。且不能效隗顺一狱卒，手捧公尸瘗岩樾。惟此盘屈尘沙中，日对南冠泣秋月。岁岁磨鍊风霜姿，青铜为皮铁为骨。黄天荡里杀气摧，朱仙镇上悲声哀。施全已死背嵬殉，眼见宋室成蒿莱。露叶风枝气郁勃，劲节棱棱谁与夺。纵有日暄雨润时，天地精华不能活。公也与柏原殊形，柏也与公为一身。柏死取其义，公死全其仁。丹心孤干不共劫火没，要使天下万世知其真。尽忠四字公镌背，精忠二字柏堪配。今日见柏如见公，泣下多于赭衣辈。吁嗟乎！古今正气乾坤中，圣贤与物无不同。君不见西湖墓上落日暗，南枝肃肃生寒风。
阿济克鸠
作者：乔重禧
朝代：清

玲珑山势俯崇冈，浩浩平沙接大荒。天辟围场资羽猎，地临绝塞走名王。养茸麋鹿呼群衍，得气骅骝恋草香。六合一家还肄武，雄文应陋汉《长杨》。
风云岭
作者：乔重禧
朝代：清

惊沙风卷夕阳明，松漠茫茫积翠横。残雪数峰犹噤马，落花四月未闻莺。玉盆湾远无牙帐，银铠星寒吊柳城。塞女琵琶边戍角，听来总是可怜声。
写怀
作者：书山
朝代：清

残腊看将尽，明春强仕年。青灯仍旧业，白发是新缘。短句敲山月，孤怀淡海天。和风吹鹿耳，准备北归船。
劝农归路经海会寺与诸同人分赋
作者：书山
朝代：清

雨后劝农毕，还寻古刹来。钟声飘藓径，衲子出香台。刺竹排檐种，优昙满院开。分题禅榻畔，小憩水云隈。问讯词坛客，山僧逸兴同。地高晴翠合，林静妙香通。登眺消尘虑，安閒步梵宫。寸心持半偈，顿觉海天空。劝农亲民事，归途逸兴同。地高浓翠合，林静妙香通。喜得千村雨，閒来一亩宫。寸心持半偈，顿觉海天空。
劝农归路经海会寺与诸同人分赋·其一
作者：书山
朝代：清

雨后劝农毕，还寻古刹来。钟声飘藓径，衲子出香台。刺竹排檐种，优昙满院开。分题禅榻畔，小憩水云隈。
劝农归路经海会寺与诸同人分赋·其三
作者：书山
朝代：清

劝农亲民事，归途逸兴同。地高浓翠合，林静妙香通。喜得千村雨，閒来一亩宫。寸心持半偈，顿觉海天空。
劝农归路经海会寺与诸同人分赋·其二
作者：书山
朝代：清

问讯词坛客，山僧逸兴同。地高晴翠合，林静妙香通。登眺消尘虑，安閒步梵宫。寸心持半偈，顿觉海天空。
喜雨
作者：书山
朝代：清

天作及时雨，民番乐有年。景风初布种，解泽已盈田。海壤珍唯谷，神庥瑞应虔。欢情看长养，南北共熙然。